Lifan-Z/Chinese-poetries-txt huggingface dataset:
河朔虽云近帝乡，时逢庆诞祝君王。身心常在三清路，晓夕先装一炷香。圣寿如山随地久，恩光似日与天长。策臣所贵无他物，唯献新诪十九章。
年来归兴忆皇州，频向花时倚郡楼。南陌春光芳树远，西郊山色晚云浮。国家无事边陲静，风俗还淳礼让修。吟得新诗谢知己，将何才术称分忧。
昔日长安际会时，客情乡思两依依。金门次第俱升达，云路高低各奋飞。御史班资知任重，谏官章绶愧才微。今来共理藩宣事，自古相逢似此稀。
馆殿尝为侍从臣，出分忧寄牧黎民。时平事简多公暇，楼迥风清欲暮春。树杪壶关千嶂叠，天边漳水绿波新。帝乡永日凭栏望，心羡浮云向紫宸。
沟堰新分野水来，池边日夕自徘徊。余花飞尽空芳树，落絮繁多满绿苔。辇下归心春馆殿，天边凝睇晚楼台。郡斋欲立题诗石，御史丞郎各有才。
春天寒惨欲昏黄，数点霏霏忽绕廊。城漏暗催相共滴，花尘轻湿乍闻香。风生水际来将密，雨打帘文洒处光。独向郡斋心自喜，丰年宜贺侍飞章。
昨日西山野外通，声如秋雨带松风。谁怜邺下重城夜，却似江南廨署中。烛烬垂花飘砚席，月华凝雪映帘栊。此时新得潺湲听，吟咏狂思学谢公。
远山苍翠满西楼，亶甲遗风古相州。春晚落花经雨尽，夜来寒水绕堂流。诏条静理无才术，衮职思归侍冕旒。吟寄良交若为意，安眠不得似诸侯。
红烛除花酒满卮，绕廓风细动帘帷。已从半夜分春漏，即是平明受岁时。或省转官因大庆，元正立仗忆丹墀。吟思何日承宣召，却得金门和御诗。
去年元会立班时，簪绂光辉与礼仪。今日洺川逢岁旦，延留宾客乐昌期。朝云暖润轻阴散，晚日融明瑞景迟。遥念皇州春色早，宫花欲发万年枝。
漳滨柳色弄微黄，春日情怀咏载阳。自念安边无上策，如何补衮与周行。身如回雁来河朔，心似浮云在帝乡。吟寄昌黎韩小谏，嘉谟应有好封章。
秋来嘉树色堪攀，红叶没谿复映山。半露寺楼深崦里，密笼渔舍夕阳间。吟看摇落堆金井，醉赏扶疏对玉颜。水国却疑春野秀，似花幽鸟正关关。
南山晴霭御炉烟，回望长安白日边。率众谢恩呼万岁，思归侍宴已三年。翠微钟磬行香寺，红叶楼台祝寿筵。吟想皇州晚来景，云间宫阙夕阳天。
秋声萧瑟北山椒，赖有琴樽遣寂寥。书幌静怜斜月鉴，窗灯寒带落花挑。久辞知己来江国，少寄音书过海潮。因想玉堂今夜直，建章宫漏正迢迢。
闲读铭词扫绿苔，溪边永日自徘徊。白云遗迹今亲到，青史高名不可陪。千古烟霞为己有，一竿风月避谁来。松巅老鹤应相识，时唳和风下钓台。
江天短景莫相催，三度逢花折早梅。仙棹远归思李郭，庐山高会忆宗雷。林端忽见孤云出，池上欣闻好客来。昨夜月明霜更苦，卷帘黄叶满青苔。
年来吟鬓已星星，鸟石谿边叶又零。帘下孤灯删草奏，窗间叠嶂读茶经。瘴乡怕袭山岚毒，野艇嫌冲水雾腥。天末岂记归去意，白云掩映数峰青。
沧州深隠未言归，三载桐江解印迟。官职清华非不达，性灵疏拙欲何为。闲移夫子青山庙，拟立严陵钓渚碑。兼喜谿云每相狎，时来窗户伴吟诗。
菊花潦倒雨冥冥，秋菌参差上壁生。台榭可堪闲眺望，池笼不快野心情。猿啼山馆寒无梦，灯背风帘滴到明。却为农家妨敛获，丛祠精舍拟祈晴。
丹阙年来奏贺频，金舆侍从望东巡。越王江上重回首，严子台边再送春。水国山川怡道性，花时琴酒悦吟神。烟霞肯欲留君往，宰相方谋用故人。
谿云澹澹浪悠悠，十二州中最小州。花落喜过流水寺，月明懒下看潮楼。药栏梅润秋重换，棋局松阴夜不收。吟寄故人如借问，钓鱼矶在海西头。
桐谿湛湛见游鳞，摇落枫林绕水滨。秋色数行沙上雁，残阳一簇渡头人。蓝鲜斤生过深涧，雪吼寒潮人富春。俱是谢公吟咏地，伊余何以继芳尘。
理郡三年政未闻，孤城僻在浙江𣸣。金门路远书难寄，水国吟余日又曛。半夜啼猿千里客，数峰残雪一谿云。诗中赢得为官况，不让樊川杜使君。
清泚寒流走白沙，钓台苍翠远嵯峨。隔谿人语穿芳树，旁岸鱼跳落浅莎。几处上源堪涉渡，有时野艇并来过。秋声不尽吟诗意，七里潺湲奈尔何。
桐江秋水锦鳞肥，闲钓烟波是见机。野步共游芳草径，吟情对启白云扉。醉来拾笔题红叶，睡觉凭栏望翠微。官满替人如未到，蒹葭玉树且相依。
郡斋松盖翠斜欹，客至鸣琴泛酒卮。江上正当摇落景，天涯空惜太平时。寻残幽谷春难到，兰茂深林众岂知。上国三千王百里，杨梅熟日是归期。
西楼吟倚若为情，情似浮云处处生。翠叠乱山千里阔，红翻晴叶一川明。散分野色渔村小，斜衬秋光雁阵横。回望帝乡归未得，芦花如雪绕江城。
蒹葭深处古严州，吟向潺湲为送秋。云映疏钟红叶寺，浪摇孤角翠微楼。土茅路远催先贡，霜稻天晴趁早收。零落黄花正西笑，应怜印绶尚淹留。
三月杨花扑马飞，联镳来款白云扉。湖边钟磬含清籁，树杪楼台霭翠微。野景留人狂欲住，春光啼鸟劝思归。萋萋芳草重回首，十里松门照落晖。
茱萸堰下泊行舟，初落帆樯暮雨收。寒水漾烟轻似縠，微云笼月澹如秋。登封自惜天涯去，盛事空思国史修。达曙不眠灯耿耿，寺钟遥听在西楼。
春半桃花水初下，一沟润绿元如砑。夹道官城数里中，静称潺湲明月夜。千门万户建章宫，金锁横门沟暗通。三月花飞若零雨，水声何处咽香红。
花菲菲，柳依依，留春不住送春归。春归何处堪图画，春尽江南日暮时。黄鹂啼多芳草远，青梅子重杨花飞。人生三万六千日，与君复有明年期。
晓月苍苍向烟灭，朝阳焰焰明丹阙。杜鹃催促踯躅开，𫛸鴂已鸣芳草歇。芳春苦不为君留，古人劝君秉烛游。愿与松乔弄云月，紫泥仙海鸾皇洲。
金仙子便是师师，高道宁容世纲羁。浩浩心田龙可扰，飘飘行止鹤应知。尘机摆落超三界，古篆沉研冠一时。莫怪伊余苦珍重，白莲花社有心期。
鸳鹭行中已著名，颂条暂慰远民情。道途行去乘轺贵，乡里过时画锦荣。铃阁晓开江月满，戟枝寒照雪峰明。知君游刃多余暇，莫忘新诗寄凤城。
重名清望遍华夷，恐是神仙不可知。一举首登龙虎榜，十年身到凤凰池。庙堂只是无言者，门馆长如未贵时。除却洛京居守外，圣朝贤相复书谁。
三事天衣两字师，长安风月更谁知。闲骑劣马寻碑去，醉卧荒庐出寺迟。辞赡不容夸犬子，兴阑兼许吐鱼儿。左冯假道来看我，正值严冬大雪时。
未向漆园为傲吏，定应明代作征君。家传奕世无金玉，乐道经年有典坟。带雨小舟横别涧，隔花幽犬吠深云。到头终为苍生起，休恋耕烟楚水𣸣。
数级崔嵬万木中，最堪影势似难同。栏杆夜压江心月，铃铎秋摇岳顶风。重叠画檐遮世界，稀疏清磬彻虚空。有时问著禅僧路，笑指丹霄去不穷。
一百年来烟爨同，衣冠江左慕家风。儿孙歌舞诗书内，乡党优游礼让中。孝弟筠编争纪录，门闾天语赐褒崇。莫将六阙方朱氏，叶叶蒸尝奉始终。
五花密布生门出，三令重宣夙将听。划地岂能容贼窟，指天不许见妖星。醪投汉水期分饮，石削巴丘待勒铭。洗尽甲兵安草木，君山依旧望中青。
日耕云耨杂芝田，洞府游多隠奉仙。耸秀万寻连翠峤，澄明一派接灵泉。凤书昔降幽居侧，鹤驾曾朝瑞日边。四海高名谁可并，赤松黄石好齐眉。
我昔初机学道迷，万水千山觅见知。明今辨古终难会，直说无心转更疑。蒙师点出秦时镜，照见父母未生时。如今觉了何所得，夜放乌鸡带雪飞。
昔岁高名动九重，衡山别后碧云空。紫袍亲受龙墀上，白足频登虎殿中。小篆每轻秦相法，隶书犹鄙晋臣功。多才多艺如师少，当世群贤尽响风。
岿然傍势浙江东，不羡金庭第一峰。法境常清五十里，妙莲今现几千重。清凉解洗枝头露，变现能飞钵底龙。平日旧游今复到，苍崖邃谷抱长松。
蕙时芳夕九回肠，敛袂东窗待晓光。秦岭树高迷陇塞，楚天云淡隔潇湘。病余公斡情多咏，秋晚安仁鬓足霜。休道鲛人落珠泪，微波还拟托陈王。
高宴柏梁词可仰，横汾箫鼓乐难穷。已教丞相开东阁，犹使将军误北戎。洒泪甘泉还有恨，祈年仙馆惜成空。谁知辛苦回中道，共尽千龄五柞宫。
圣朝文物古难过，何事寒门宠遇多。父向石渠新拜职，子从金殿又登科。须教枚马暂踪迹，堪笑巢由隠薜萝。报国报君何所有，一心待欲枕长戈。
老情诗思关何处，浑是湘南水岸头。残白晚云归岳麓，浓香秋菊满汀洲。静寻绿径煎茶寺，遍上红墙卖酒楼。西洛分台素拘检，绣衣不得等闲游。
闲情闲忆事如空，静读离骚向郡中。冠剑老年伤远别，关诃夜月许相同。晚花天气孤庄雨，流水人间小阁风。行乐及时聊强饮，不须嫌作白头翁。
粉闱丹地白头深，书殿分廊寓直人。不怕花枝惊老眼，可无诗句送残春。因嗟红影随风去，犹为青丛绕槛频。更把华灯照深夜，一年情味隔音尘。
沟中流水已成尘，沟畔荒凉起暮云。大抵关河须一统，可能天地更平分。烟横绿野山空在，树倚高原日渐曛。方凭征鞍思往事，数声风笛马前闻。
南沂西泗绕晴霞，北岱东蒙拥翠华。万里冠裳王者会，千年邹鲁圣人家。高林蔽日无巢鸟，古碣埋云半吐花。瞻望宫墙空佝偻，敢从沧海问津涯。
王霸兴亡劫几尘，鸿沟依旧锁寒云。不将帝业追三代，祇把河山割半分。故垒已随流水尽，归鸦空带夕阳曛。西风立马频回首，那忍猿声隔岸闻。
东风习习吹庭树，知道春权移日驭。青红独解露春心，凝冷无言避春去。大有闲阶白日长，清词丽句祝春皇。春皇不肯论功烈，惟有年年君道昌。
绿杨阴映长楸道，桃杏初花红影小。手扶大白口谈天，得意相欢不知老。一从召入金马门，三载长缨事边徼。几欲含毫寄别离，悠悠乱思如芳草。
聂尧怀抱何翘然，游心圣道三十年。智泉湍激横碧海，文山奇崛凌青天。神充气溢眸子好，常谈尽是经纶道。早求入用活苍黔，莫向尘中虚自老。
茫茫六合生万灵，周公孔子留贤名。伊余志尚未著调，秋风拔剑东门行。金龟典酒知是谁，逢君使我抬双眉。眼前万事不足问，要须醉倒高阳池。
后园花开红满枝，太守倦游红不知。看花小吏报花信，太守茫然心忽悲。头上光阴瞥尔过，昨日少年今老大。见说花间舞蝶狂，翻飞更著游蜂和。
绿杨阴里卓旌旃，一曲离歌独泫然。顾我无才狂似鹿，羡君清节直如弦。锦城冠难初平日，帝里春和入谒天。好竭忠诚佐真主，莫教寻佞苦妨贤。
官职过身鬓已衰，傍人应讶退休迟。从来蜀地称难制，此是君恩岂合违。兵火因由难即问，郡城牢落不胜悲。无烦苦意思诸葛，只可颁条使众知。
英贤去世世同悲，管葛才能更比谁。心尽西山离隠后，名喧深殿受恩时。谋猷不枉称人杰，精审真堪作吏师。漫就高原向东哭，路长天远岂能知。
不求灼灼不卑垂，自爱先贤力自为。德行旧多乡曲誉，文章新受圣皇知。辞亲西国春方好，去路千峰鹤亦随。若到县封修政术，汉南良牧是元龟。
傍人往往羡清途，野逸情怀亦自扶。官舍四边多种竹，潮沟一面近生芦。病嫌见客低徊甚，老觉临官气味麤。不信浮名是身累，有时闲撚白髭须。
圣恩重叠念龙钟，新赐淮阳地望崇。才有筋骸堪策杖，更无情绪可忧公。日思旧隠归何计，或问前程笑指空。昨日凭高向西望，满川烟树雨蒙蒙。
蜀中春艳世间殊，比并陈园恐未如。数里花光浮暖日，六街尘浄见香车。翻空雅乐催欢处，入格新诗上板初。方信承平无一事，淮阳闲杀老尚书。
当年心计此心知，忽忽逢人亦自疑。枉是忧公生白发，有何长略谢清时。林僧已怪抽身晚，朝侣犹嫌到阙迟。多喜通规识幽抱，路遥无处寄相思。
宦途声称旧便蕃，朝列皆推比并难。受任已过唐刺史，结衔犹是汉郎官。遥知万井嗟何暮，酷爱诸峰病亦看。老大情怀更多感，相思重叠倚危栏。
闲愁休问意休疑，此事关身合再思。心静易求长世法，气狂难与少年时。新编到底将何用，旧好如今更有谁。犹忆公堂秋会否，绕窗寒竹夜风吹。
逢山长欲便辞荣，见说天台益自惊。绝顶要归终久住，此时无计伴师行。囊携鼎药身难老，路接仙桥眼更明。莫笑宦途滋味薄，五湖曾有片帆轻。
客亭杨柳叶初残，歌咽秋空惨别颜。吟爱好峰归越路，醉冲寒雨出秦关。烟萝庭户重栖倚，渔浦人家旧往还。纵使功名无分得，免教心在怨尤间。
分到知心死不轻，几年曾是怆离情。微风吹雨雁初下，落叶满阶虫正鸣。时静苦嫌论剑略，簟凉频喜转琴声。从来共约云泉老，肯向人间占好名。
少年名节动人群，避俗深居积水𣸣。几为典衣留远客，半来欹枕看闲云。门连酒舍青苔滑，路近沙汀白鸟分。谁道无心活黎庶，数篇新制咏南薰。
年来流水坏平田，客径穷愁自可怜。汀苇乱摇寒夜雨，沙鸥闲弄夕阳天。狂嫌浊酒难成醉，冷笑清诗不直钱。碧落故人知我否，几回相忆上渔船。
昔年吟社偶通邻，常贵高风入格真。名好已期天共歇，性孤翻与世无亲。梁园醉别花烧眼，楚寺秋归鹤伴身。从此幽怀不能说，五湖烟月二京尘。
城上江亭簇暮烟，城根老树浸江澜。何人临静夜歌罢，独客凭高秋兴宽。直下路通诸国远，偏东山隔半溪寒。渔翁似会清吟意，笑逐江鸥过浅滩。
团团休复颂齐纨，蕉叶精新举世传。更爱四明来处异，可量三伏用时便。已无酷暑侵肌骨，肯放青蝇触几筵。因藉仁风慰黎庶，宁知不及古人贤。
移文休诮客衣尘，欲去终惭未了身。一夕乱蛩惊别恨，满阶红叶怆吟神。东周住久知音少，白社抛来旧业贫。犹喜陶潜绕篱菊，带霜开得数枝新。
风尘籍籍伴穷迷，旋赁高斋洛水西。绿树不知游子恨，夕阳闲引杜鹃啼。苔侵旧径来人绝，花满南轩翠竹低。自笑诗书冷无味，抱琴阶下草萋萋。
世情多与道相违，偶忽公闲便息机。贪竞已从心下绝，爱憎还觉眼中稀。时文炼漉教归正，圣易参研尽入微。本要资身兼报国，安知四十九年非。
风帆江上往来频，渔叟应多笑此身。自愧无才酬圣泽，已甘行乐负青春。疲赢未复空忘味，纲绪难条欲问津。更拟倾杯祝天地，世间不用长奸人。
昔贤劳苦为忧官，我自无才欲忘餐。鸣棹几程滩势恶，宿亭一夜雨声寒。山连古洞蛮烟合，地落秋畬楚俗欢。虽指公余便东下，好峰犹得卷帘看。
一从仙去失仙源，树老台荒又几番。尘世莫嗟无分到，星坛空自有名存。竹边风建秋醒眼，花底泉香夜断魂。多少寻真旧题处，我来重与拂苔痕。
仙山初指眼初明，倚棹因妨半日程。云里未忘寻去路，世间争合有浮名。岩空暗老松千尺，天静时闻鹤一声。更谢暮霞怜惜别，满坡红影照峥嵘。
落花时节掩关初，请绝江城旧酒徒。满屋烟霞春睡足，一溪风雨夜灯孤。易中有象闲消息，身外无求免叹吁。多谢岩僧频见访，欲回流水又踟蹰。
何人移置向何年，牢落空庭见断顽。竹外松间滋澹𥩟，土昏苔染更斓斑。贪怜玩月名偏好，莫问朝天信不还。闲醉闲吟聊自得，渐无魂梦忆归山。
人世贪名岂是闲，几回思算几凄然。故乡路远不得信，寒月夜来还复圆。霜趁悲鸿归楚泽，风移残烧下秦川。莫言酒作销忧物，更有新诗一两篇。
选得烟村寄掩扉，拙谋翻似解忘机。名场未入老将至，乡信不来春欲归。窗背晚阴黄鸟语，簟横幽径落花飞。何由尽会苍苍意，时复携筇上翠微。
枝茎何弱种何缘，著架扶持势可怜。但见低垂长卫足，更无疏疏欲参天。离情谩指千条线，野兴堪惊一点烟。最惜柔谦似君子，夜凉重起绕栏边。
曲湖连曲接平芜，前事因循好叹吁。不见有源堪畎凿，便来此地费工夫。蛙能聚响难停息，莲本含香旧已无。夹岸近教多种柳，少延春色向城隅。
蓼丛疏淡老相宜，移傍清流曲岸西。红穗已沾巫峡雨，绿痕犹带锦江泥。吟狂不觉惊幽鹭，立困翻疑在旧谿。官满便应离此去，可怜心绪更难齐。
脱尘还与比仙游，露腹何妨近品流。嫩壳半遗红药地，细声偏傍绿杨楼。诗家取象吟难尽，画格偷真意不休。正好儒林拟緌绋，凭栏无苦预悲秋。
共怜洁白本天姿，纵在泥尘性不卑。况是稻粱厌足日，好寻烟月却归时。迹参诗雅何年尽，名系仙经四海知。应到昆丘指来历，曾陪鸳鹭浴华池。
月华潇洒始徘徊，时起平津雅宴开。照座玉山皆俊彩，惊人绮句尽仙才。秋风未泛鸱夷檝，浮世皆登郢隗台。的被邻翁深鄙诮，尚迷繁盛不归来。
歌舞林亭不外求，朝回多著道衣游。蔷薇点缀勾栏好，薜荔攀缘怪石幽。泥浸落花红片湿，鸟啼深树绿阴稠。春风去便还经岁，莫负芳菲醉即休。
晓趋蓬阁暮还家，坐览图书见海涯。钓有旧谿犹懒说，诗无新律岂堪夸。凉风吹叶沿阶厚，积雨生苔逐径斜。知宴龙山无暇去，寂寥空绕满篱花。
绕台依榭一丛丛，紫映黄苞白映红。烂漫只因前夜雨，馨香无奈此时风。暖融春色交相妒，繁晒晴阳艳欲烘。应恨官高少同赏，樽前不得召邻翁。
年年九十日春风，风雨多端复在中。一盏更还辜我绿，乱花知是为谁细。树头啼鸟疑相劝，窗下吟生似不通。可惜芳晨莫虚过，眼前便作白头翁。
沈烟漠漠晦平皋，尽日空蒙阻出遨。窗打纸声闻红点，槛飘花影见凝膏。依稀恨曲添鸣溜，怅望啼妆在小桃。何假锦障泥看麦，门前芳草绿于袍。
渐老筋骸百事慵，退朝无复接鹓鸿。数枝筠粉幽窗外，一炷檀烟静室中。冷滴梦魂桐叶雨，香吹篱落菊花风。自惭不及车夫子，时向东山谒谢公。
病无憀赖负重阳，虚过东篱烂漫黄。把酒不成陶令醉，脱巾空羡孟嘉狂。鸿声历历高横汉，云影离离薄护霜。珍重风流贤相国，此时闲卧奏清商。
尽日霏霏洒禁闱，蓬山高会各增辉。数行御札鸾凰舞，一幅天歌锦绣飞。席上共惊飘粉絮，笔头争看落珠玑。兰台老监虽多病，为感君恩亦醉归。
城中尘坌林亭远，知得春风何日来。城外地宽松石好，乞闻春色过年回。竹枝宜静应分洗，果树嫌繁更擘栽。借问曹樽残几许，且须留取待花开。
久病心情只自宽，茫茫世事有多般。一窗青史真堪爱，满马红尘未必懽。觅句静拈鸡距笔，纳凉闲戴鹿胎冠。唯惭报主无丝发，欲话归山启口难。
独惭师长念遗簪，长感知心在寸心。要路未离扶遣进，闲曹因病放教吟。风鹏虽远丹霄势，月兔犹依绿桂阴。从此期公惜高鉴，休将白雪换巴音。
蓬丘官况复何如，养拙资吟久病余。印簏罕开无案牍，合门常锁有图书。山中旧隠闲多忆，世上浮生老更疏。何幸明公偏顾我，马蹄出便到贫居。
搢绅公论比何如，万物熙熙燮理余。罢相暂游端揆地，退朝闲读圣人书。荀公道在馨香远，谢传情高世俗疏。闻说吹尘还入梦，东山争得久安居。
感恩言发即涟如，鹤已乘轩十载余。抱病尚通金阙籍，避荣犹掌玉皇书。目难看字垂垂暗，发不胜簪渐渐疏。安得安边一长策，少酬明主定狼居。
春色融怡画不如，落花狼籍晓风余。流鶑为尔难忘酒，迟日教侬又废书。芳草芊芊行欲遍，垂杨袅袅折来疏。到头别卜连园地，悔学齐婴近市居。
福德才名尽不如，三朝荣贵四旬余。花前尚饮连觥酒，灯下犹看细字书。黄合暂抛金印重，青铜闲照雪髯疏。苍生共指中台位，除是明公更合居。
劳公相比作相如，才即无余幸有余。但愿遍观蓬阁史，何曾归著茂陵书。已惭谕蜀词章劣，仍恨游梁价望疏。惟爱一琴犹颇似，卓文君又耻同居。
逢春春半合何如，火急谋懽二月余。且向花间行载酒，谁能窗下卧看书。追攀每恨朱门远，鄙吝仍怜玉柄疏。他日相寻预相报，芳时多不在蓬居。
而今秘阁古难如，何啻梁元十万余。无本尽从三馆借，有签重遣八分书。芸香欲辟鱼心蠹，汗简犹嫌吏手疏。号作蓬山应不错，祇缘清浄似仙居。
小院荒凉亦自如，才盈五亩又无余。槛中修竹依时种，壁上斜行信手书。雨打杏花将烂漫，风吹杨柳渐扶疏。诚知浊酒非公饮，频为芳辰过陋居。
澄波桥远马班如，往复依稀十里余。春色绕园千树柳，清风吹面一堂书。已降诗迸骊珠逸，更羡谈挥麈尾疏。定许贫家卜邻否，欲收残俸便寻居。
四海而今幸晏如，近经周汉乱亡余。广抄青史藏新阁，多著黄金访旧书。岁月渐惊容鬓改，膏粱仍恨齿牙疏。待公朝暮重调鼎，乞取蓬丘到老居。
自怜何幸少人如，不幸如人亦有余。贱日身安长欠学，荣时眼病却多书。含毫终是冥搜拙，展卷仍惭博览疏。最抱平生一般恨，累茵独享若为居。
夏口曾游意豁如，看山寻水二年余。头陀碑字残须补，崔颢诗牌暗又书。鹦鹉洲中芳草遍，鹭鸾亭畔野烟疏。可怜陶侃当时柳，犹有孙枝绕旧居。
此心未足便何如，官职于君不啻余。辇下十年前进士，省中四品次尚书。曾陪国相裨时少，亦掌王言属思疏。终乞分司洛阳去，就泉依竹水南居。
忽厌菱花太皎如，黳髯新白十茎余。主恩空在丹心感，动籍终无一字书。出塞鼓旗犹转战，近胡桑柘颇稀疏。何因别奋陈汤策，北逐天骄瀚海居。
无营无欲自如如，寂静空斋昼寝余。渴饮三杯市沽酒，闲看一卷道家书。奔趋势利心元薄，接奉交朋老渐疏。终指嵩峰待归去，白云深处卜岩居。
吾宗伟量固难如，万顷澄波更有余。吟遍人寰四时景，读穷仙馆百王书。青山绿水牵情切，要路权门着意疏。只恐爱闲闲未得，华居须作相君居。
甲第新修尽不如，遍栽花卉地无余。囊中耻贮千金宝，架上惟藏四部书。一炷白檀烟细细，百竿修竹影疏疏。终须副却苍生望，别筑沙堤到盛居。
老去襟怀强坦如，故园迢递战争余。休思已往曾经事，但访从来未见书。止水寸心常淡静，乱蓬双鬓任萧疏。会当悬却车舆后，少室山前别卜居。
自念平生谁得如，一家衣食喜盈余。新开北户都缘竹，特构南堂只为书。已叹病来懽笑减，那堪老去往还疏。谢他蓬岛神仙客，时下三清访陋居。
南风吹雨骤还收，五月帘栊却似秋。陌上莫嫌行未得，田中应待足方休。人垂折角冲寒点，马浸障泥过漫流。遥羡文昌新右相，醉吟时伏一金瓯。
霜毛种种已难簪，圣代归田又未甘。今日忝尘何啻足，昔年贫贱尽曾谙。图书府里闲堪爱，骚雅门中乐自耽。唯恨病来春枉过，花前辜负旧醺酣。
夷门山北是朱门，长有丹心感旧恩。魏勃更乖持故帚，曹参犹忆旧芳樽。梧桐影里蝉声急，菡萏香中雨气昏。应得新诗又盈笥，使来多说在西园。
园中比比是花栏，史欠修篁十数竿。时见此君怜淅沥，春来何处得檀栾。黄初换叶应深惜，绿未成阴已好看。看取北窗风更冷，不须炎月用冰盘。
子猷曾有风流语，一日不能无此君。相国近添萧洒兴，数茎应怪乍离群。宽围朱槛朱犹湿，密占青苔青自分。若见仙翁莫轻许，携将飞入葛陂云。
疏篱簇簇湘江畔，翠美森森淇水边。争似移归深院里，真同画向后堂前。粉筠应惜裁龙笛，霜锸还惊断马鞭。不是多情谁解爱，手栽吟绕溉新泉。
节节皆匀叶叶疏，相门翻似子猷居。狂根或带移时土，红草应劳种后锄。醒酒韵寒初惬意，出墙梢健已凌虚。不须更用他泉溉，霖雨才收必有余。
欲取琅玕𣃁翠苔，北扉特为尔新开。手题诗句从僧觅，亲卓筇枝拣地栽。红粉绕丛遗细朵，绿醪偷影入金杯。莫忧裁作渔竿用，已向磻谿下钓来。
不似溪边本自芳，且须将护少同防。儿童纵未骑为马，邻舍潜应引过墙。干箨坠莎何用扫，嫩根撑砌莫嫌妨。就中此地尤难得，恼杀东都白侍郎。
荜为扉阖槿为藩，不似公家地尽宽。阶下才容数片席，窗前也种十余竿。蜗牛舍畔幽丛小，行马门中翠影寒。应似鹪鹩与鹏鸟，一枝层汉各心安。
请公屈指数朱门，谁肯孜孜爱此君。小槛纵多栽紫艳，闲庭且要曳红裙。三冬翠色终难犯，五月秋声早已闻。不是风流贤宰相，何人移尔入花群。
疏丛宜少不宜多，多后盘根不奈何。出槛新枝罥冠冕，上阶狂笋碍笙歌。傍翘野鹤人难画，对酌樽醪日易过。若更引泉兼雅称，门前咫尺是长波。
蓬阁清虚称野情，华阳巾稳葛衣轻。垂帘不见喧嚣事，尽日唯闻禽鸟声。小桧影中铺砚席，短槐阴下着茶铛。却愁穷巷晚归去，尘土满街冲热行。
竹气荷香夜转清，趁凉移簟绕空庭。坊门有月几多树，池水无风三四星。何处一蝉犹切切，此时残漏尚丁丁。可怜好梦谁惊觉，正恋五湖吹酒醒。
相留不称主人心，多病虚劳酒满斟。厅事便临芳草迳，庖厨只就绿槐阴。玫瑰出槛参差拆，薜荔依墙积渐深。却恨无情是朝日，暂陪懽笑已西沈。
从来迂僻寡朋俦，今日优恩岂自酬。抱病也容居粉署，好吟仍使在蓬丘。利名场里心尤拙，少俊丛中鬓独秋。早晚东山拂衣去，愿携鸠杖从公游。
行穿花竹户庭幽，只下堂阶便且游。红蕊向人含艳态，黄鸾代客说春愁。绕床文史堪怡悦，满席笙歌好献酬。未必此时闲适趣，不如前日凤池头。
主人多思惜芬度，醉绕吟攀自是常。烂欲烧丛浑是焰，秾来薰物甚于香。妒偎罗绮迷春眼，狂聒笙歌费酒肠。久病劳公误相问，不同前作粉闱郎。
流年冉冉不曾停，合向劳生养道情。万物已怜成复象，一阳还见动勾萌。南躔日转阶前影，北陆风吹树杪声。看即东宫布时令，绿杨堤上有闲行。
遥想佳辰宴画堂，清歌一曲绕雕梁。岁星降后苍生福，元化调来圣祚昌。尘外松身千载老，海中椿树万年芳。闲曹随分多拘束，不得躬亲捧寿觞。
墙头翠色云分岭，井底泉声瀑落崖。讲席日闻谈俎豆，书厨时见整竿牌。野猿有果频窥槛，山鸟无人忽下阶。好是鲁儒争就学，不辞千里过江淮。
皇唐二百八十年，柳氏家门世有贤。出众文章惟子厚，不群书札独公权。本朝事去同灰烬，圣代吾思绍衫先。感叹尽应馀庆在，今来见汝又堪怜。
洗尽蛮烟几案空，登临直见楚山雄。坐当鸿鹄高飞处，身在乾坤灏气中。木落有情瞻北阙，霜轻无梦入西风。凭兰自是蓬瀛客，独对潇湘与未穷。
偶携筇杖辞青嶂，便赐兰牙染紫衣。城阙暂随明月至，江湖还共白云归。楼中夕照山川秀，盘里春蔬笋蕨肥。我为浮名闲未得，他时莲社愿相依。
几朝旌表映门闾，更赏林园入画图。廷诏总宜名让水，树巢多恐是慈乌。花迎客馆清香远，竹绕书堂气节殊。我直紫垣无路到，乱云芳草隔洪都。
买断军峰不计钱，屋前屋后水潺潺。青春花发帘帷外，白日云浮栋宇间。金鼎欲成红气溢，玉芝初种紫苗悭。未知桃熟先生醉，鹤驭何人得往还。
华林书院集群英，讲诵兴来里巷荣。宾友尽为文苑客，子孙多是帝门生。九理下诏亲旌义，四相留诗自著名。致使举家在霄汉，更将忠孝答皇朝。
拨破浮尘入紫烟，五羊坛上访神仙。人间自觉无闲地，城里谁知有洞天。竹叶影繁笼药圃，桃花香煖映芝田。吟余池畔聊欹枕，风雨萧萧吹白莲。
卓尔西山百里强，累年家有桂枝香。万株松竹封三径，数世儿孙食一堂。客舍远连虚席密，县衙斜引阙门长。就中好是华林墅，别种梧桐养凤凰。
一抹生红画杏腮，半园沈绿锁桐材。黄蜂衙退海潮上，白蚁战酣山雨来。睡思几家金带枕，酒香何处玉交杯。太阳西落波东去，惆怅无人唤得归。
恨别春归酒满杯，残芳缭绕旧亭台。不甘淑景随风变，刚被炎光继日催。弱柳绿浓还易合，夭桃红尽更难开。明年复与君相约，重遣阳和早到来。
昔为宰辅居黄阁，今作元戎控夏台。万里苍黔渐受赐，一方清晏有何才。紫宸杳杳弥年别，红旆翩翩映日开。将相官荣如我少，不须频献手中杯。
峡山胜地安禅处，万仞危桥压要津。世上岂知名利路，浪中空笑往来人。倚门怪石狂遮面，入座寒云碎绕身。日暮西风懒回首，满林幽鸟语声频。
岑楼高架郁嵯峨，几度凭栏发浩歌。春树鸟声当户巧，夕阳山色卷帘多。花凝玉勒含烟露，酒泛金樽醉绮罗。自是梁园知好客，不妨车马日相过。
怜君将命拜新恩，送别都门亦断魂。雨歇桂林秋更暖，瘴连梅岭日多昏。诏颁海徼征徭薄，兵罢蛮州市井繁。愧我不才居禁近，前春洒扫待回辕。
纷纷游客豫章回，俱道华林就学来。门第昔年旌阙耸，主人长日讲筵开。化行乡党浑无颂，教得儿孙尽有才。好是诸生游息处，四时花木绕书台。
世世趋庭列雁行，烟萝泉石绕书堂。分题月下联书版，聚宴花前献寿觞。旌表异恩逢圣代，隠居佳致接仙乡。因知孝治垂风化，青史留名道允光。
簪裾几世住南昌，讲学旌闾晔日光。旧里葛山同井邑，远方庐阜出门墙。康成业自诗书显，卜世家由孝弟彰。二隠昔惭联懿分，同将姓字列东堂。
君家高谊冠南州，旧辑书堂聚北流。北饭未尝轻下客，名园不羡觅封侯。挂冠令有陶彭泽，访道人希许远游。他年濯缨江海去，终期此日挹浮邱。
修笙簇径出林椒，可与游人避俗嚣。曲槛隔花安笔砚，小窗延月伴箪瓢。红藤引蔓移山豆，绿叶分葩植水蕉。到此每怜清气别，可堪寒夜雨潇潇。
闻说幽亭气象宽，何须基构入云端。平瞻一郡连山翠，远瞩千门枕水寒。风拂石床松子坠，雨笼莎径栗花干。遥知出定牵吟夜，只欠清猿啸碧湍。
数家茅屋枕鱼矶，岁岁生涯在渺弥。鸡犬怪人奔竹径，儿孙逢客倚柴篱。壁悬蓑笠残烟雨，门对溪山阅盛衰。一曲新歌一船月，夜深来往碧涟漪。
回翔青琐已多时，四海归荣更是谁。通籍禁中参凤阁，司言天上焕龙墀。修文礼乐源何大，振笔云雷泽益滋。若把王褒颂勋业，未如际会遇昌期。
为儒还解著征衣，远戍沙连白草齐。雁阵不冲羌笛怨，狼烟微认塞云底。荞花露湿堆空堑，蓼水泓澄截古堤。渐近界河分内外，野禽嘐戛路东西。
戛云秋翼健磨天，九万修程孰可肩。五马幸归乡国路，百城初认钓鱼船。余霞绮阁方池上，宿霭人家叠嶂前。多感圣君垂异宠，力思报效向衰年。
芦花未白蓼初红，绿水澄蓝是处通。景色不须今日别，烟光仍与昔时同。马嘶晓月思闲厩，帆挂秋光足便风。寄语路人休借问，锦衣归去一衰翁。
碧草芊绵十洞春，青苍寒叠五溪云。山萦乳窦层层秀，路隔桃花处处分。苔径竹深迷鹤迹，石坛松古漏星文。通宵回想尘寰事，好结茅茨向水滨。
楼台高耸入中天，压破寒山数亩烟。永日松栏幽鸟语，半空岩石老僧禅。窗临樛木排深涧，檐拂长萝下翠颠。野客每来何所得，一声秋磬似相便。
竹山绝顶古招提，境异相将待国齐。灵鹫雄吞台岳小，瑞峰高压斗牛低。云深石怪宜猿隠，水静林幽乐鸟啼。见说当年封紫箨，只因丹凤此中栖。
排危步步上天梯，乔木苍苍拂紫霓。向日莫催琪树老，清宵应见玉绳低。云蒸巨壑金虬蛰，月落高岩翠羽栖。况复仙翁丹井在，碧霄歧路不须迷。
累叶聚居旌孝行，一斋崇讲待儒流。满堂书史胜金玉，入槛峰峦逼斗牛。墨客四来深慕义，本奴千树等封侯。南昌旧令曾羁宦，悔不当初命驾游。
晋朝名理汉循良，胡粉宫闱紫界墙。得请仍辞史官笔，忆归重换会稽章。闲寻岳寺茶香细，盛会江楼鲙缕长。官是秋曹俱老大，异时同约棹沧浪。
心本不愆自然戒，何用科条心毁败。心本不动自然定，何用勤劳止自兢。心本不迷自然慧，何用参寻叩伦类。即今知此三自然，奉以周旋无失坠。
白氏先生耽醉吟，衔杯洒翰恣欢心。樽空才尽若为计，释闷遣怀功未深。愚称居士名醒默，清思忘言求妙德。习此功成道更高，不到诗魔兼酒惑。
羲和走驭趁年华，不许人间岁月赊。春正艳阳春即老，日方停午日还斜。时情莫测深如海，世事难齐乱似麻。已共身心要约定，古今如此勿惊嗟。
孟子四十心不动，定光四十心离尘。我到明年加一倍，如何此际尚因循。已喜自逃名宦纲，犹患长随造化钧。记得前贤有诗句，祖师元是世间人。
饯别阊门复少留，故人邀我浣离愁。旋沽美酝乘渔艇，急棹斜阳到虎丘。千古剑池呀怪石，一方金地枕清流。归时眷恋情无限，不得从容秉烛游。
谁构危亭已半空，野人时得恣疏慵。闲观扬子江心浪，静听金山寺里钟。醉卧岂能妨燕雀，狂吟争不动鱼龙。夜来雨歇蛙声乱，忆著嵩阳千万峰。
闻说飘零亦异乡，登楼吟望益悲凉。当时欲别言难尽，他日相逢话更长。蝉噪水村千万树，雁过云岫两三行。明朝策蹇还无定，空倚危栏到夕阳。
从来长见说兵机，今日君恩志岂违。骢马不骑骑铁马，绣衣休挂挂戎衣。雄师已听心皆伏，丑虏将闻魄尽飞。应笑苦吟头白者，二南章句转衰微。
绕栏忽见思傍徨，造化功深莫可量。秾艳算无三月盛，残红更向九秋芳。万家珠翠还争赏，一郡笙歌又是狂。惆怅东篱下黄菊，有谁来折泛瑶觞。
一家久寄浙江滨，倏忽如今二十春。须信百年都似梦，莫嗟万事不如人。樽中有酒何妨醉，箧里无金未是贫。但看故乡荣达者，算来多葬北邙尘。
微躯不杀谢天恩，容养疏慵世未闻。昔日已为闲助教，今朝又作散参军。高吟瘦马冲残雪，远看孤鸿入断云。到任也应无别事，愿将清俸买香焚。
早掌纶言世尽知，岂期谪宦至于斯。生前是客能投卷，死后何人为撰碑。谗佞万端应已矣，文章千古恐无之。野夫旧句多蒙赏，昨日闲思泪暗垂。
闲上应天寺里塔，九层突兀入幽云。下窥已觉红尘别，低语犹疑碧落闻。秦望山高如髻簇，照湖水阔若瓯分。野人不管兴亡事，空凭危栏到日曛。
近携琴鹤游东越，曾接谈谐气味深。佛意已知师达了，儒书却为俗披寻。稽山有雪寒凝骨，鉴水无风冷彻心。别后相思向谁说，祗应霜鬓暗相侵。
受知圣眷与谁同，师号封题寄梵宫。为谢国恩来阙下，又承天泽去山中。禅余静对江亭月，吟苦凉生海树风。若到赤城逢羽客，但言孤鹤在金笼。
远挹高风自汉廷，老松犹带昔年青。留侯高卧衣冠冷，鼻祖重来印剑灵。鹤和猿吟清彻底，龙蟠虎踞翠为屏。真人一笑梅花发，三十六天春不扃。
铁鞋踏破几山行，惟此山行越样清。顾我尘中一簪绂，任他世上几公卿。分安淡泊全真性，身厌轻肥已半生。汉鼎余丹今在否，愿须匕粒守三彭。
客舍愁经百五春，雨余溪寺绿无尘。金花开处秋千鼓，粉颊谁家鬭草人。水上碧桃流片段，梁间新燕语逡巡。高僧不饮客携酒，来劝先朝放逐臣。
每到新亭即厌归，野香经雨长松围。四檐山色消繁暑，一局棋声下翠微。冰片角巾簪涧月，锦文拳石砌苔矶。近来学得笼中鹘，回避流鶑笑不飞。
潺湲如燎岭云阴，玉石鱼龙换古今。只见开元无事久，不知贞观用功深。笼无解语衣无雪，堆有黄沙粟有金。惆怅群邪负恩泽，始知夷甫少经心。
行人慵过景阳宫，宫畔离离禾黍风。庭玉有花空怨白，井莲无步莫愁红。吟诗功业才虽大，亡国君臣道最同。争忍暮年归故里，纶竿回避钓鱼翁。
肩舆迢递访游仙，自是山中别有天。松影参差笼玉殿，鹤声嘹喨下芝田。青苍𪩘色临门外，断续泉流绕槛前。便可相从解簪绂，时清难恋薜萝烟。
孝义门风累世修，帝恩旌表耀南州。藏书不特延多士，贡币仍闻亚列侯。高阁声寒慈竹雨，小池香老瑞莲秋。人来辱示朝贤什，吟咏浑消万斛愁。
凿开幽境泛流萍，回合波闲小洞庭。寒影倒吞凌汉树，冷光高浴半天星。鱼翻绵鬣波纹皱，鹭洗霜翎水汽腥。昨夜蛟龙忽飞去，满天风雨震雷霆。
骨化黄金鹤化胎，仙翁轻举出尘埃。石幢云锁水常在，玉马星驰炼未回。绿草晚烟梅雨发，失藤余萼麦风开。丹泉长活芙蓉死，会买张山卜筑来。
弱冠登龙入粉闱，少年清贵古来稀。袖中诏草朝天去，头上宫花侍宴归。卓笔玉堂寒漏迥，卷帘池馆水禽飞。三台位近犹多逊，闲听秋霖忆翠微。
朝苑优游数十春，文章敌手更无人。对敭旒冕如僚友，下直门阑似隠沦。倚槛白雪供醉望，搘筇黄叶落吟身。年来得意知难绝，大半门生作侍臣。
帝里山河景莫裁，就中春色似先来。暖融残雪当时尽，花得东风一夜开。艳日绮罗香上苑，沸天箫鼓动瑶台。芳心只恐烟花暮，闲立高楼望几回。
三十悬钩事圣朝，功名常爱霍嫖姚。锦衣香重花垂足，玉带光寒雪绕腰。秣马暖思秦地草，弦弓秋忆雁门雕。清时闲却英雄兴，醉听笙歌掷酒瓢。
一榻清风喜共攀，又携姜被惜间关。虚夸海外千年药，不借平原十日闲。鸿雁几时才北向，莼鲈有约竟南还。野情纵合江南老，春草相期一解颜。
闲思蓬岛会群仙，二百同年最少年。利市襕衫抛白纻，风流名纸写红笺。歌楼夜宴停银烛，柳巷春泥污锦鞯。今日折腰尘土里，共君追想好凄然。
健羡鱼台景最奇，鲍参军到语多时。波平绿野悬鱼网，木脱空城露酒旗。锦掷鲜鳞红拨剌，雪翘寒鹭白䙰褷。仍夸县尹风骚客，应有秋来唱和诗。
年少辞荣自古稀，朝衣不着著斑衣。北堂侍膳侵星起，南亩催耕冒雨归。种竹野塘春笋脆，采兰幽涧露牙肥。伊予自是徒劳者，未得同寻旧钓矶。
吟入惠山山下寺，古泉闲挹味何嘉。好抛此日陶潜米，学煮当年陆羽茶。犹负片心眠水石，略开尘眼识烟霞。劳生未了还东去，孤棹寒篷宿浪花。
寺墙围着碧孱颜，曾是当年海涌山。尽抱好峰藏院里，不教幽景落人间。剑池草色经冬在，石座苔花自古斑。珍重晋朝吾祖宅，一回来此便忘还。
南徐城古树苍苍，衙府楼台尽枕江。甘露钟声清醉榻，海门山色滴吟窗。直庐久负题红叶，出镇何妨拥碧幢。闻说秋来自高尚，道装筇竹鹤成双。
记言彩笔罢摛华，郡阁高闲似道家。琴院坐听江寺磬，郡楼吟见海山霞。春园遗母亲烧笋，夜榻留僧自煮茶。应笑陶潜未归去，折腰奔走在泥沙。
毗陵古郡接江堧，赴任琴书共一船。下岸且寻甘露寺，到城先问惠山泉。秋蟾吐槛供吟兴，野鹤偎床伴醉眠。官散道孤诗格老，算应双鬓更皤然。
两朵春云堕世间，霜台乞与县僚看。骨含仙气生来瘦，羽插天风过处寒。唳别绣衣声寂寞，舞随蓝绶意阑珊。今朝窗外频相顾，应怪头无獬豸冠。
同年事分几般同，墨绶逶迤一郡中。仙桂并枝攀月魄，县花交影笑春风。分莎种就寻僧迳，借竹编成养鹤笼。公暇不妨闲唱和，免教来往递诗筒。
金鼎盐梅偶未和，位高犹说野情多。宫墙月上开琴匣，道院风清响药罗。留客旋烧含露笋，倩僧教种耐霜莎。孤寒知有为霖望，未忍江头钓渌波。
松江江寺对峰峦，槛外生池接野滩。幽鹭静翘春草碧，病僧闲说夜涛寒。晨斋施笋唯溪叟，国忌行香祇县官。尽日门前照流水，尘缨浑疑濯汍澜。
当年辞气压朱云，老作皇家谏诤臣。章疏罢封无事日，朝廷犹惜直言人。题诗野馆光泉石，讲易秋堂动鬼神。棘寺下僚叨末路，斋心唯愿秉陶钧。
江南江北接王畿，漕运帆樯去似飞。父子有才同富国，君王无事免宵衣。屏除奸吏魂应丧，养活疲民肉渐肥。还有文场受恩客，望尘情抱倍依依。
雪干朱澹殒仙姿，千岁无征事可悲。埋瘗肯饶鹦鹉冢，飞鸣不到凤凰池。遗翎尚在飘松迳，旧迹犹存傍槿篱。应得羽人尸解术，夜来何处啄灵芝。
梅烂荷圆六月天，归帆高背虎丘烟。到时自是成行雁，别处休听满树蝉。卖剑为赊吴市酒，携家犹借洞庭船。待看春榜来江外，名占蓬莱第几仙。
祭庙回来略问禅，苏墙莎迳碧山前。风疏远磬秋开讲，水响寒车夜救田。蓝绶有香花菡萏，竹窗无寐月婵娟。自惭政术贻枯旱，忍卧松阴漱石泉。
数里新萍夹岸莎，春来乘兴宿烟萝。随风蝴蝶颠狂甚，当路花枝采折多。绛节参差抽苦笋，翠钿狼籍撒圆荷。湖山满眼不休去，空羡渔翁雨一蓑。
二年为吏住江滨，重到江头照病身。满眼碧波输野鸟，一蓑疏雨属渔人。随船晓月孤轮白，入座晴山数点春。张翰精灵还笑我，绿袍依旧惹埃尘。
年来潘令鬓初凋，瘦马青衫耻下僚。药债渐多医宿疾，宦情犹切恋明朝。空江梅雨添幽郁，古县槐花鏁寂寥。赖有郡侯知己在，每怜憔悴贳金貂。
岭表榆关路崄巇，颁条持节两无辞。四方自是男儿事，万里归来圣主知。碛雪旧行闲入梦，贪泉曾饮别留诗。如今已见功名立，休忆当年一桂枝。
诏修僧史浙江滨，万卷书中老一身。赴阙尚留支遁马，援毫应待仲尼麟。溟蒙雪影松窗晓，狼籍苔花竹院春。还许幽斋暂相访，却惭陶令满衣尘。
县斋东面是禅斋，公退何妨引鹤来。长爱座中如洞府，却惭衣上有尘埃。竹声冷撼秋窗雨，山影青笼晓院苔。最忆去年飞雪里，煮茶煨栗夜深回。
前年春榜亚龙头，词赋曾推第一流。上直未归红药院，供吟先得白苹洲。酒醒野寺烹山蕨，公退溪亭狎海鸥。自是吴门折腰吏，满衣尘土为君羞。
吏隠江东五六年，归时犹恋好山川。野僧送别携诗句，瘦马临歧当酒钱。吴苑醉逢梅弄雪，隋堤吟见柳垂烟。自言更共秋涛约，未舍四兴一钓船。
树影池光映晓霞，绿杨阴下吏排衙。闲拖屐齿妨横笋，静拂琴床有落花。地脉暗分吴苑水，厨烟时煮洞庭茶。青宫词客多闲暇，按曲飞觞待岁华。
云里寒溪竹里桥，野人居处绝尘嚣。病来芳草生渔艇，睡起残花落酒瓢。闲把道书寻晚迳，静携茶鼎洗春潮。长洲懒吏频过此，为爱盘飧有药苗。
御柳差差拂禁墙，菲才何事直仙乡。坐闻鸡唱皇宫近，睡枕鱼须白日长。帘挂藓庭微雨霁，研添桐井落花香。春风老尽诗情淡，翻卷青编独绕廊。
支公兼有董狐才，史传修成乙夜开。天子远酬丹诏去，高僧不出白云来。眉毫久别应垂雪，心印休传本似灰。若念重瞳欲相见，未妨西上一浮杯。
吴门吏隠过三年，何事陶潜捧诏还。步武已趋龙尾道，梦魂犹忆虎丘山。花开茂苑谁同醉，雪满梁园独掩关。会待他年求郡印，剑池重绕碧潺潺。
吏隠金门祗似闲，退朝穷巷懒开关。经年不到公卿宅，五日空随侍从班。禁漏出花寒历历，御泉通市细潺潺。功名未立年犹少，争忍携琴去旧山。
白兽樽前侍玉除，暂分邦计别宸居。映淮风月供吟笔，拱极星辰伴使车。别岸酒浓桑叶落，野亭霜薄菊花疏。东南莫作三年调，红药香繁在直庐。
提笔从戎别帝乡，官清兼领校书郎。将军幕下红莲媚，诗客袖中丹桂香。吟倚旌旗春过雨，醉听刁斗夜含霜。金台莫作多时计，非久应归振鹭行。
罢调金鼎道光辉，闻说闲园自种薇。书院日斜春睡觉，沙堤人静早朝归。吟穿竹迳僧同步，醉绕花庭蝶上衣。却恐优游未终岁，台星依旧照黄扉。
五年黄阁掌陶甄，忧国翻成两鬓斑。初到庙堂温树冷，暂收霖雨岳云闲。春园领鹤寻芳草，小阁留僧画远山。惟有门生苦求见，竹斋花院一开关。
秘省官清住帝乡，春来春榜探花郎。未吟红药归西掖，且著青衫侍北堂。射策更期挥健笔，骑馿犹得醉闲坊。同年佐邑应相羡，衣上芸香杂桂香。
兰省方雠乙夜书，襄阳迎侍暂脂车。挥毫偶未归纶阁，衣锦何妨奉板舆。岘首碑前留马足，鹿门山下宿僧居。汉皋游女曾相识，应解鸣珰换佩鱼。
东下兰溪数十程，几多山水入图经。科名旧捷仙人桂，县界遥看婺女星。琴院静笼江树绿，敕楼高对海峰青。三年吏隠无嗟叹，百里封疆似画屏。
佐幕徐方鬓未秋，官升芸阁更风流。姓名旧在鶑迁榜，诗什重题燕子楼。渐有俸钱供药债，应无归梦到渔舟。公余时上台头寺，珠履金貂共胜游。
县连秦汉旧离宫，分付诗人胜武功。带职远辞书殿去，携家深入画图中。庭莎晓润终南雨，槛竹寒摇渭水风。百里封疆三馆客，折腰休叹似陶公。
药树吟多且握兰，蔼然公议满朝端。西垣罢直苍苔冷，南郡行春绿野宽。蒨旆出过应曜墓，棠阴潜上伏牺坛。乡心休梦峨眉雪，会顾青蒲忆史丹。
使星躔次入长沙，晓别延英去路赊。数刻漏中承密旨，几重湖外奉皇华。山行马拂湘川石，寺宿僧供岳麓茶。回日期君直西掖，当阶红药正开花。
百舌关关麦垅青，远山迎马翠如屏。禁中已诵相如赋，江外犹看使者星。衣拂茶烟寻水寺，枕欹梅雨泊沙汀。归期莫过中秋节，侍宴甘泉月满庭。
乘轺南下兴何长，大半江山是故乡。蛮府好迎天上使，朝贤不为橐中装。犀牛出水挨铜柱，飓母扶空卸海樯。复命丹墀莫经岁，北门西掖待翱翔。
斜汉横空瑞气浮，桥边乌鹊待牵牛。长生殿冷时无事，乞巧楼多岁有秋。菡萏晚花清露湿，婵娟新月暮烟收。华封祷祝华胥梦，谁道神仙不可求。
初过清明野色繁，柳花榆荚扑轺轩。中台应宿郎官贵，外国占星使者尊。海水无波分岛屿，扶桑见日认藩垣。东夷休请萧夫子，好把诗书问状元。
使印星车适旧游，陶潜今日在瀛洲。科条尽晓三千罪，囹圄应空十二州。蒨绶有香笼驿马，皇华无暇狎沙鸥。归来重过姑苏郡，莫忘题名向虎丘。
密疏封来乙夜看，延英召对议安边。荣颁紫绶同三品，旧赐朱衣未一年。白兽捧樽斟御酒，金鱼垂鬣惹炉烟。从今便有公卿望，休梦天台瀑布泉。
通悴徐方蒨绶新，老莱衣服暂离身。家君莲幕开厅事，府帅金貂耀缙绅。戏马台荒春寂寞，斩蛇乡古树轮囷。公余应长吟滋味，好寄西垣寓直人。
鲍照贻我羽人衣，下直何妨尽日披。老去自堪将野鹤，客来休更佩金龟。官供谩说青绫被，私便全胜白接䍠。未脱朝簪恋明主，耿怀空作谢君诗。
锦川宜共少年期，四十风情去未迟。蚕市夜歌欹枕处，峨嵋春雪倚楼时。休夸上直吟红药，多羡乘轺听子规。莫学当初杜工部，因循不赋海棠诗。
宛丘分理藉贤明，暂辍词臣抚百城。职罢掖垣人共惜，郡连京辅自为荣。休吟红药堦前色，且听长淮枕上声。驻马都门相别处，柳黄莎碧上林鶑。
东风初暖酒难销，五马行春罢趁朝。道畔棠阴同召伯，堦前蓂荚别唐尧。下车正是尝新笋，得句何妨寄旧僚。预想郡斋公宴处，桃花凝露柳垂条。
演纶多暇每封章，暂去颁条道更光。郡吏好排红粉妓，史君曾是紫微郎。楼台有月新诗出，囹圄无人绿草长。地接清淮足佳致，水村烟坞似鱼乡。
淮阳冰绽柳条新，风物暄妍土俗淳。捧诏暂辞双阙路，劝农深入四郊春。茶烟静拂听琴鹤，谷雨轻笼锄麦人。赢得褰帷恣吟兴，落花飞絮满车茵。
颁条京辅近吾君，政术高于召信臣。道服日斜披鹤氅，药畦春暖步龙鳞。归朝莫指三年调，化俗应苏一郡人。愿作淮阳去思颂，与君刊石慰陈民。
泣辞明主挂冠簪，便约幽云老旧林。朝请罢来频典笏，田园归去只携琴。焚香静院当山色，晒药空庭避竹阴。一子得官三品禄，未饶疏傅有黄金。
锦衣西去道何光，卜葬伊川旧钓乡。留守开筵亲举白，故人垂泪看焚黄。重寻泉石应多感，旋插松楸未著行。一月归程如有暇，云间时到读书房。
出处升沉不足悲，羡君操履是男儿。左迁郡印辞纶阁，直谏书囊在殿帷。未有佥谐征贾谊，可无章疏雪微之。朝行孤立知音少，闲步苍苔一泪垂。
元老留司卧雒阳，谏官通理辍鸳行。仲宣旧佐红莲幕，裴度新开绿野堂。几处古碑停马读，到时春笋约僧尝。香山居士真容在，为我公余奠一觞。
再入承明旧直庐，腰间仍得佩金鱼。重批汉武求贤诏，曾上东方自荐书。红药篇章应感动，紫泥封检未生疏。樊川杜曲休劳梦，日日延英侍玉除。
正向承明恋直庐，年来华发已侵梳。官清自比乘轩鹤，心小还同畏网鱼。西掖永怀王阁老，北门堪叹扈尚书。会当辞禄东陵去，数亩瓜田一柄锄。
侯公缓颊太公归，项籍何曾会战机。只见鸿沟分两处，不知垓下有重围。危桥带雨无人过，败叶随风傍马飞。半日垂鞭念前事，露莎霜树映斜晖。
应制诗篇对玉除，是谁传写到商于。昔从蓂荚阶前作，今向莲花座畔书。商岭未甘随绮季，汉庭曾忝用相如。山僧莫怪频垂泪，乍别承明旧直庐。
谪宦那堪叹弊帷，承明寓直数年骑。满阶红药曾嘶处，六里青山忽毙时。骏骨欲埋金价直，的颅犹爱雪离披。贰车谩道貂冠贵，从此徒行奉一麾。
熊耳如当出槛熊，仙姿孤秀压诸峰。采芝逋客怜贞质，化石佳人妒丽容。身上霓衣慵整顿，天边华盖会裁缝。嫦娥月里休相笑，万古应无窃药踪。
样标龙凤号题新，赐得还因作近臣。烹处岂期商岭外，碾时空想建溪春。香于九畹芳兰气，圆似三秋皓月轮。爱惜不尝惟恐尽，除将供养白头亲。
去年正月十五夜，乾元门上奉乘舆。今年正月十五夜，商洛郡中为贰车。谪宦门栏偏冷落，山城灯火苦萧疏。炉灰画尽不成寐，赖有逍遥一帙书。
窈窕奇峰叠古苔，望秦岭外势徘徊。巨灵非疋休期刻，毛女为邻合往来。傅粉微茫春雪在，堕鬟浮动晓云开。好邀上雒王常侍，时就岩前饮一杯。
松杉疏瘦簇山根，楼殿参差对郭门。不惜马蹄来北寺，为怜熊耳在西轩。云生石砌摇寒影，泉汲铜瓶露冻痕。迁客频来何所得，一丛修竹拂吟魂。
修篁瑟瑟石磷磷，去谒荒祠不厌频。四皓古来无事客，贰车今世最闲人。紫芝欲采非仙骨，红药曾题是近臣。一奠村醪还独酌，满轩松雪照吟身。
闻步花砖喜复悲，所悲君较十年迟。银台晓入批丹诏，铜镜秋开镊白髭。宫锦细袍宣与着，内闲骄马赐来骑。家门记得咸通事，莫忘论兵夜召时。
紫微新命旧交游，报到商于寂寞州。天上共分三字贵，山中全减贰车愁。抛离红药心无恨，弹拂金貂舞不休。最喜吾家有馀庆，凤毛还直凤池头。
堂上尊亲鹤发垂，十年禄仕不相离。何期膝下承颜日，却是山中谪宦时。未有重茵如子路，空披彩服学婴儿。全家送尔随乡荐，试向朝端献此诗。
预忧囊瘿病龙钟，乞得仙方便有功。纵免项如樗里子，也应头似夏黄公。西晖亭下峰峦碧，南静川中木叶红。尽是贰车堪醉处，春来唯恐酒樽空。
掌贡司言耀圣朝，宦途屯否数难逃。雄文自贮胸中甲，直气谁防笑里刀。黄阁不登名甚屈，紫垣终老道弥高。君看身后荣多少，两制门生伴凤毛。
早折蟾宫第一枝，纶闱恩命苦何迟。久为俗吏殊无味，合掌王言亦有时。好继忠州文最盛，应嫌长庆格犹卑。他年莫忘中吴宰，六里山前歌紫芝。
除夜浑疑便白头，携壶相劝醉方休。敢辞枕上三朝卧，且免灯前一夕愁。薄命我甘离凤阁，多才君亦滞龙楼。相逢不尽杯中物，何以支当寂寞州。
野桃无主满山隈，迁客携觞独自来。尽日馨香留我醉，每春颜色为谁开。枝穿绿竹浑疑画，片落丹河去不回。待约同年一攀折，便如刘阮到天台。
谁信人间是与非，进须行道退忘机。卦逢大壮羝羊困，乡入无何蛱蝶飞。泽畔衣裳兰作佩，山中生计竹为扉。饥肠已共夷齐约，一曲高歌去采薇。
荣枯祸福转如轮，幽暗难欺有鬼神。天上若无司报者，世间争向不平人。夏虫莫怪冰壶色，秋隼休猜月窟身。吾道斯文如未丧，且凭方寸托穹旻。
贤人虽学心无闷，君子须知道自消。德似仲尼悲凤鸟，圣如姬旦赋鸱鸮。看松好待严霜降，试玉宜将烈火烧。青女祝融如不党，愿分顽石与山苗。
人生唯问道如何，得丧升沉总是虚。宁可飞鸿随四皓，未能鱼腹葬三闾。傅岩偶梦谁调鼎，彭泽高歌自荷锄。不向世间争窟穴，蜗牛到处是吾庐。
静算人间事偶然，穷通未必在穹玄。关从白马欺来度，赦被青蝇暗里传。禁树罢吟红烂漫，江蓠且咏绿芊绵。放言诗什谁堪赠，焚赠微之与乐天。
三朝文匠百僚师，再秉洪钧七政齐。一道白麻来玉署，两条红烛上沙堤。池波尚浴当时凤，省树犹存旧日鸡。𬬻冶正开无弃物，应怜折剑在尘泥。
圣君宵旰念生民，重命甘盘秉国钧。引马但传三刻漏，喘牛休问四时春。羹和旧鼎黄金铉，雪压新堤白玉尘。应念前年献诗客，谪官无俸不胜贫。
转轮争合滞才华，急诏重乘上汉查。继我已吟红药树，劝君曾赋海棠花。词随健笔光纶诰，诗落成都灿绮霞。应笑同时东观客，商于憔悴似长沙。
武关西畔路巉岩，两月劳君寄两缄。镜里想添新白发，箧中犹贮旧青衫。扶头酒好无辞醉，缩项鱼多且放馋。譬似元和张太祝，十年不改旧官衔。
一郡官闲唯副使，一年冷节是清明。春来春去何时尽，闲恨闲愁触处生。漆燕黄鹂夸舌健，柳花榆荚鬭身轻。脱衣换得商山酒，笑把离骚独自倾。
今年寒食在商山，山里风光亦可怜。稚子就花拈蛱蝶，人家依树系秋千。郊原晓绿初经雨，巷陌春阴乍禁烟。副使官闲莫惆怅，酒钱犹有撰碑钱。
红桃飞尽绿杨深，独倚危楼半日吟。六里山川多逐客，贰车官职是笼禽。蓬沾残雪经秋鬓，葵隔浮云向日心。身世荣衰不能算，且倾村酒沃愁襟。
西接蓝田东武关，有唐名郡数商颜。二千石尽非吾道，一百年来负此山。重叠晓岚新雨后，参差春雪夕阳间。唯供迁客风骚兴，醉望吟看不暂闲。
楮冠布褐皂纱巾，曾忝西垣寓直人。此际暂披因假日，如今长著见闲身。濯缨未识三湘水，漉酒空经六里春。不为行香著朝服，贰车谁信旧词臣。
圣君重卜祀南郊，仗用黄麾间白旄。仙吹冷翻苍玉佩，晓霞晴透绛纱袍。天开兜率斋宫静，海涌蓬莱帐殿高。迁客生还知有望，商山不敢读离骚。
百僚冠剑互珊珊，文物威蕤属礼官。清漏宿斋宣祖庙，质明行事昊天坛。旌旗漠漠帷宫晓，星斗依依彩仗寒。肠断商于左迁客，圆丘无分得荣观。
严配郊丘展孝思，质文参酌礼无违。大羹味薄牲牷洁，至乐声和凤鸟飞。黄道月斜风细细，紫坛天晓露霏霏。可怜此夜商山客，画尽炉灰泪满衣。
彩城残月带微霜，版奏中严夜未央。三献欲终侵曙色，百神齐下散天香。珠旒微乱埙篪韵，柴燎轻笼剑佩光。此夕商山对何物，猿啼鸟哭树苍苍。
严禋礼退一阳生，抃贺欢呼动四溟。圣寿久长南至日，宝图高大北辰星。九重城阙天将曙，百万人家户不扃。知有化工无弃物，海波分纳一浮萍。
乾元门上赭袍光，雉扇初开散御香。郊祀一千年运祚，赦书三万里封疆。人间草木沾皇泽，天上咸韶送寿觞。惆怅昔年曾侍从，而今翻似鼠拖肠。
六街旌旆亸虹蜺，仙仗参差羽卫齐。千步廊前班振鹭，百寻竿上揭金鸡。狴牢冷落停丹笔，郡国欢呼拆紫泥。凤阁旧臣期赦宥，免教长似触藩羝。
千官云拥御楼时，朝服纷纷换礼衣。万里梯航归大国，一声雷雨破圜扉。青蝇传去人人喜，丹凤衔来处处飞。收尽洛南迁客泪，全家潜望日边归。
彩云随步下乾元，雨露新恩洽普天。四辅首迎丹凤诏，六师齐散廪牺钱。熙熙品物瞻尧日，习习薰风动舜弦。商洛贰车当此际，旧朝衣上泪潺湲。
年来不见祀圜丘，谪宦携亲叹白头。作赋有时悲𫛳鸟，杀身无路学牺牛。非才岂合居台阁，归梦徒劳近冕旒。千载遭逢如未替，此身重见帝王州。
空留遗像在凌烟，谁继堂堂命世贤。将相位高三十载，风云道合一千年。霖收傅说岩前雨，石陨娲皇补后天。见说吾君举哀处，重瞳挥洒泪潺湲。
君恩虽听罢居留，官拜维师命更优。异物忽随黄石葬，晚年终负赤松游。凭谁借箸论归马，无复停车问喘牛。唯有功名书信史，肯同尘土一时休。
曾拜四章辞相府，又陈三表罢留司。朝廷年德刘仁轨，终始功名郭子仪。印锁黄金尘暗澹，堂闲绿野草离披。吾君若念先朝旧，应似文贞御制碑。
忍听咚咚窆鼓声，笳箫呜咽暮云凝。勋劳自合同萧相，谥法还须比魏徵。晓月暗垂丹旐露，夜风轻触𰬸帷灯。三川父老知何限，尽逐灵輀泪满膺。
元老令终归葬日，有司重奏辍朝时。骈罗卤簿三公礼，告赴同盟五月期。何处更求廊庙器，是谁重作帝王师。商山副使偏垂泪，未报当年国士知。
泽国来朝积岁年，商山相遇话乡原。郄诜重折月中桂，陶令未归江上村。岚气滴空无限翠，泉声通夕有何冤。寒灯挑尽芳樽竭，所得新奇尽雅言。
风雅荒凉信可悲，家声留得尽玄微。且欣丹穴一毛在，莫道沅江九肋稀。思苦也知关国政，官卑应为泄天机。他时迁客归朝去，拟觅琼瑶满袖归。
玉经炎火竹经霜，却把刚肠变酒肠。庾信悲哀休作赋，接舆歌曲且佯狂。更谙丧乱灾为福，蕴蓄才华有若亡。孤宦由来宜晚达，祝君霄汉路歧长。
旧游前政一追寻，宦路迁移敌古今。黄绶位卑曾叹命，青宫官冷不妨吟。烟岚不改当窗色，桃李应垂满砌阴。好寄新诗题旧壁，为言梅福珥朝簪。
何人祠庙立空山，四皓精灵合往还。疋马不辞峰更险，冥鸿应为世多艰。云生碧殿萦鸱尾，风触金铺动兽环。欲识姓名无问处，空闻灵异庇商颜。
系即匏瓜转即蓬，可怜踪迹与君同。眼前有酒长须醉，身外除诗尽是空。闲采紫芝饥可疗，欲浮沧海道应穷。声名官职相磨折，休忆西垣药树红。
未赴吾君凤诏征，蒲轮何似板舆荣。自期物外长无事，谁觉人间已有名。饵术肯尝钟鼎味，纫兰应笑珮环声。洛南迁客堪羞死，犹望量移近帝城。
百年身世片时间，况是多愁鬓早斑。贫有琴书聊自药，贵无功业未如闲。波平南浦堪垂钓，日满东窗尚掩关。祇为慈亲忆归去，商山不隠隠何山。
谁爱潺湲到水滨，春来唯有我来频。沙边坐惯渔翁识，岸上行多白鸟驯。髭发照看添霰雪，冠缨濯后少埃尘。今秋更拟营蓑笠，冒雨冲风把钓纶。
露莎烟竹冷凄凄，秋吹无端入客衣。鉴里鬓毛衰飒尽，日边京国信音稀。风蝉历历和枝响，雨燕差差掠地飞。系滞不如商岭叶，解随流水向东归。
宦途流落似长沙，赖有诗情遣岁华。吟弄浅波临钓渚，醉披残照入僧家。石挨苦竹旁抽笋，雨打戎葵卧放花。安得君恩许归去，东陵闲种一园瓜。
百岁浮生一梦中，梦中何事有穷通。姓名旧署黄麻纸，颜状今成白发翁。烟暝小窗萤火碧，雨昏幽迳蓼花红。谪居始信为儒苦，生计兼无一亩宫。
命屈由来道日新，诗家权柄敌陶钧。任无功业调金鼎，且有篇章到古人。本与乐天为后进，敢期子美是前身。从今莫厌闲官职，主管风骚胜要津。
马穿山迳菊初黄，信马悠悠野兴长。万壑有声含晚籁，数峰无语立斜阳。棠梨叶落胭脂色，荞麦花开白雪香。何事吟余忽惆怅，村桥原树似吾乡。
节近登高忽叹嗟，经年憔悴别京华。贰车何处搔蓬鬓，九日山州见菊花。梦里荣衰安足道，眼前杯酒且须赊。商于邹鲁虽迢递，大底携家即是家。
如何小郡滞清贤，未得征归振鹭班。莫怕三年持汉诏，犹胜迁客卧商山。俱谙宦路须推命，同有诗情合好闲。唯是谪官无考限，比君知向几时还。
狼藉金钱撒野塘，几丛无力卧斜阳。争偷暖律输桃李，独亚寒枝负雪霜。谁惜晚芳同我折，自怜孤艳袭人香。幽怀远慕陶彭泽，且撷残英泛一觞。
七十年华鬓未霜，道情偏称宰丰阳。早衙请印无仇览，夜榻围棋祇孟光。庭户万重岚气润，盘餐数饤药苗香。犹言彭泽终归去，门柳青青槛菊黄。
谁种萧萧数百竿，伴吟偏称作闲官。不随夭艳争春色，独守孤贞待岁寒。声拂琴床生雅趣，影侵棋局助清欢。明年纵便量移去，犹得今冬雪里看。
半冬无雪懒吟诗，薄暮纷纷喜可知。衣上惹来看不足，竹边听处立多时。光迷曙色侵窗早，片舞寒空到地迟。今日使君吟望好，一车飞絮醉褰帷。
澹于寒雾乱于丝，无点无声落不知。轻助雪痕归麦垅，暗随春气入梅枝。踏苔立久微沾屐，绕竹吟余渐著髭。翻忆满身珠䍡𦌊，江头闲把钓蓑披。
谁种离离碎玉苗，晓楼吟望兴偏饶。白云作伴宜长在，红日无情已半销。聚映早霞明野寺，散随春水过溪桥。世间安得王摩诘，醉展霜缣把笔描。
百舌娇慵未苦啼，雪随春水下松溪。何人樵树和云斫，几处山田带雨犁。蜀柳半开鸜鹆眼，海棠深结麝香脐。东风似待闲人出，一路青莎榇马蹄。
商山留滞再经年，咫尺无由见状元。会赦未教归北阙，高歌应合遇东园。寸心谩道如弦直，两鬓难禁似雪繁。兄弟相知情未改，著书呼取屈原魂。
日长何计到黄昏，郡僻官闲昼掩门。子美集开诗世界，伯阳书见道根源。风飘北院花千片，月上东楼酒一樽。不是同年来主郡，此心牢落共谁论。
襟袖飘飘晚吹轻，孤吟何必共人行。绿杨系马寻芳迳，春草随人上古城。不愤黄鹂夸巧舌，多惭戴胜劝归耕。凭高朗咏沉湘赋，自许吾生似贾生。
十亩春畦两眼泉，置来应得弄潺湲。三年谪宦供厨菜，数月朝行赁宅钱。空愧先师轻学圃，未如平子便归田。此身久畜耕山计，不敢抛官为左迁。
偶营菜圃为盘飧，淮渎祠前水北村。泉响静连衙鼓响，柴门深近子城门。蒙蒙细雨春蔬甲，亹亹寒流老树根。从此商于地图上，画工添个舍人园。
一未量移一转勋，貂冠羊胃总非真。韶光祇有两三日，浮世稀逢七十人。青杏劝君重酌酒，牡丹邀我且寻春。请看富贵赵中令，已作北邙山下尘。
三十军城百万家，侍臣分命走轺车。长春殿里承丹诏，乙夜书边别翠华。驻马祇教看垅麦，忧民无暇醉溪花。归朝旧友如相问，为道山中学种畬。
二年商岭赖知音，惜别难藏泪满襟。头白忽抛攀桂伴，道消休话拔茅心。科名偶得同年分，交契都因谪宦深。唱和诗章收拾取，两家留与子孙吟。
世网婴缠不自由，可怜匏系又萍流。忽从清洛南边郡，移向黄河北岸州。命薄我甘闲副使，道孤君是假诸侯。解梁去此无多地，时寄新诗慰客愁。
年来恩例得量移，祇合高歌不合悲。消长盈虚存大易，东南西北有先师。未抛轩冕终妨道，偶见林泉且赋诗。何事阌乡住三日，吟情难舍竹边池。
卖药先生白布衣，书来方信在京师。减君炉里烧丹术，助我山中买酒资。闲似野云终不仕，闭如笼鹤已多时。飘飘又去黄河北，更负中条几首诗。
宦途漂荡似浮萍，又到棠阴邵伯城。亲老转添衰鬓白，妻儿犹免智囊生。状元馆谷如无倦，副使量移岂系程。吾道不拘官冷暖，唯君应合出郊迎。
甘棠风雅美贤臣，伐树凄凄亦圣人。因感得时留蔽芾，更嗟无位泣麒麟。谁知素教长多难，我向清朝自不辰。听讼何如使无讼，与君忧道合沾巾。
郡在中条山脚下，盬南风起昼昏昏。舍人谪宦谁言命，副使量移岂是恩。月有俸钱堆长物，日无公事掩闲门。上天于我心还厚，祇遣文章道更尊。
新集甘棠尽雅言，独疑陈杜指根源。一飞事往名虽屈，六义功成道更尊。骨气向人蹲獬豸，波涛无敌泻昆仑。明年再就尧阶试，应被人呼小状元。
净剃霜髭展旧真，自疑容貌是前身。僧中独守三千戒，诗里闲销七十春。僻寺藓深人少到，故山云好梦归频。禅斋近日谁还往，祇有西垣放逐臣。
宦途滋味饱更谙，命薄于人分亦甘。两鬓雪霜为小谏，六街泥雨趁常参。便休禄仕饥寒累，强逐班行面目惭。安得去如种处士，板舆荣侍卧终南。
未还西掖旧词臣，且向南宫作舍人。休叹贰车如竹苇，须知百日掌丝纶。锦窠官重真殊拜，玉笋班清祇一身。堪笑白头王小谏，握兰犹未得相亲。
身世龙钟且自宽，追量才分合饥寒。朝中旧友休夸贵，箧里新诗不博官。晓发静梳微霰落，夜琴闲拂古风残。会须归去沧江上，累石移莎拥钓滩。
性情和雅得天真，卿寺鳌头任屈伸。三品且随前宰相，重瞳偏认旧词臣。宿斋院冷琴横膝，朝退门闲鹤伴身。多少抠衣门弟子，侧聆还望秉陶钧。
谪宦归来发更斑，徊翔犹在寺卿间。几多僚吏三台上，太半生徒两制间。旧赐锦袍多贳酒，新裁纱帽欲归山。东垣小谏龙钟甚，空愧洪𬬻早铸颜。
御前曾取好科名，一掾如何万里行。身落蛮夷人共惜，罪因文学自为荣。吏供版籍多鱼税，民种山田见象耕。君看咸通十司户，投荒终久是公卿。
迁客秋来捧诏还，故人多怪鬓毛斑。重为东掖垣中士，犹梦西晖亭下山。静算宦途皆是命，老思身计不如闲。何时相约同归隠，水竹萧萧并掩关。
迎侍闽川去路长，才名官职过欧阳。翰林贵族夸东榻，史馆清衔庆北堂。别酒正逢寒菊绽，归舟应见早梅香。拾遗健羡吟诗送，莫笑蹉跎两鬓霜。
二年憔悴咏江蓠，恩诏重教侍玉墀。寓直掖垣休入梦，常参幕次且吟诗。新文自负山中集，旧吏多惊鬓畔丝。莫道谏官无一事，犹胜闲卧解州时。
禁漏迟迟待玉班，坐愁身计忽长叹。时清偶直千载运，头白重为八品官。乌帽半欹残月冷，马鞭慵执晓霜寒。君恩未报心犹壮，不敢思归七里滩。
文章曾受帝褒称，幕次孤吟冷似冰。借马趁朝长后到，问人求米尽难凭。僮教罢药朝无酒，儿废看书夜绝灯。除却金章在腰下，其余滋味一如僧。
六里山中谪宦身，归来无路掌丝纶。阶前不见朱衣吏，堂上空辞白发亲。月入可堪茶作俸，雨多还怯桂为薪。懒求郡印缘何事，曾忝西垣侍从臣。
江蓠吟尽鬓成霜，谪宦归来梦一场。每日祇窥丹凤案，被人犹唤紫微郎。斋宫独坐风翻幕，客舍闲吟叶满床。若是承明容再入，未曾荒废旧文章。
就养求官动圣知，专城犹得近王畿。乡人竟指曾题柱，丘嫂应惭不下机。西掖罢批天子诏，北堂荣著老莱衣。邻封唱和如多暇，三载须成一集归。
旧官休念直承明，就养虽能系宦情。蓝绶昔年为短簿，彩衣今日是专城。妓人半在登楼看，亲老初来满郡迎。慢逐板舆张皂盖，平生唯有此时荣。
霏霏梅雨洒船窗，绿荇参差早稻黄。捧诏暂辞图籍府，扬帆深入水云乡。皇华静䜩江楼月，御札闲开野寺香。若到苏台人问我，长官重拜紫微郎。
东南宦迹多胜游，婺女星下溪山幽。严陵隠德七里濑，沈约诗名八咏楼。岸上黍离经故国，湖边木脱正高秋。承明三入妨贤久，拟觅江乡小郡侯。
水阁山斋架碧虚，亭亭华表映门闾。力田岁取千箱稻，好事家藏万卷书。旋对杯盘烧野笋，别开池沼养溪鱼。吾生未有林泉计，空愧妨贤卧直庐。
郡城潇洒浙江滨，暂辍乘骢慰远民。莫放霜威夸御史，且收风景属诗人。雪侵楼上迎潮眼，花拥湖中泛月身。尽是公余吟咏处，好飞佳句寄词臣。
长安弃废比藩方，通理犹宜占省郎。入洛才名齐二陆，有唐门户本三杨。袖中丹桂家声在，道畔丰碑祖德光。莫向公余寻故第，榛芜难认靖恭坊。
年年赁宅住闲坊，也作幽斋著道装。守静便为生白室，著书兼是草玄堂。屏山独卧千峰雪，御札时开一炷香。莫笑未归田里去，宦途机巧尽能忘。
三入承明已七年，自惭踪迹久妨贤。吾子几时归凤阁，病夫方欲买渔船。季路旨甘知已矣，潘安毛鬓更皤然。举人自代何由得，归去东皋种黍田。
蒲津名郡得名公，谏纸盈箱且罢封。红药阶墀曾吐凤，绿莎厅事旧鸣蛬。下车首谒重华庙，入境先经五老峰。见说丘门诗板在，应教回也继遗踪。
芸阁新衔捧诏归，历阳湖畔拜庭闱。已闻爱子披朱绂，犹学婴儿著彩衣。饭馈海陵红稻软，鲙擎淮水白鱼肥。吾生自失荣亲禄，谩踏花砖入北扉。
晓直银台作侍臣，暮为郎吏入埃尘。一生大抵如春梦，三黜何妨似古人。不称禁中批紫诏，犹教淮上拥朱轮。时清郡小应多暇，感激君恩养病身。
罢直金銮领一麾，依前憔悴咏江蓠。所嗟吾道关消长，岂为微躯系盛衰。尚愧临民为父母，终当学稼养妻儿。自怜此度辞京阙，犹胜商山副使时。
忽从天上谪人间，知向山州住几年。俸外不教收果实，公余多爱入林泉。朝簪未解虽妨道，宦路无机即是禅。铃阁悄然私自问，郡斋何异玉堂前。
失职金銮假一麾，琅邪山色绕城池。解龟且作三年调，下马先吟八绝诗。勾检簿书宁免俗，逢迎使命亦随时。公余不敢妨吟咏，异日声名继至之。
为郎为郡意何阑，羞拂朝缨盖病颜。赐笔任分双管赤，梳头已是二毛斑。道孤自合先归隠，俸薄无由便买山。出坐两衙皆勉强，此心长在水云间。
年来失职别金銮，身世漂沦鬓发残。贫藉俸钱犹典郡，老为郎吏是何官。开樽暂喜愁肠破，堆案仍劳病眼看。自笑不归田里去，谩将名姓挂朝端。
后楼前合互严更，年鬓侵人睡渐轻。病眼已甘书册废，愁肠犹取酒杯倾。风摇纸帐灯花碎，月照铜壶漏水清。吟尽旧诗犹展转，百回移枕未天明。
滁阳领郡经三月，宝应游山始一回。屐齿免忧岩下折，簿书长苦案头堆。潾潾泉石吟魂健，漠漠烟岚病眼开。尽日引渠寻胜境，读碑看篆扫苍苔。
休思官职落青云，且算今冬养病身。白纸糊窗堪听雪，红炉着火别藏春。旋𥬠官酝漂浮蚁，时取溪鱼削白鳞。况是丰年公事少，为郎为郡似闲人。
要知滁上兴如何，养拙偷安幸亦多。小郡既无衣袄使，丰年兼有袴襦歌。公余处处携山屐，官酝时时泛海螺。病眼白头唯醉睡，朝廷好事不闻他。
要见滁州谪宦情，信缘随俗且营营。不夸两制词臣贵，多伴三班奉职行。楼堞倚空乘月上，樽罍有酒对山倾。升沉得丧何须问，况是浮生已半生。
谪官滁上欲何为，唯把高闲度岁时。费尽俸钱因合药，忙于公事是吟诗。京中吏去慵传信，江外僧来与撰碑。更待吾家婚嫁了，解龟休致未全迟。
腊月滁州始觉寒，年丰岁暮郡斋闲。官供好酒何忧雪，天与新诗合看山。日照野塘梅欲绽，烧回荒迳草犹斑。吏人散后无公事，门戟森森夕鸟还。
冬来滁上兴何长，唯把吟情入醉乡。雪片引诗胜玉帛，梅花劝酒似嫔嫱。凝眸未厌频频落，拥鼻还怜细细香。谪宦老郎无一物，清贫犹且放怀狂。
一戴朝簪已十年，半居谪宦半荣迁。壮心无复思行道，病眼唯堪学坐禅。醉谢陶公长欠酒，俸惭吾祖不言钱。白头郎署成何事，见拟休官自种田。
凤阁前年陪步武，麟台昔日是交游。先归内署身虽忝，直上高坡命更优。玉笋外郎全弃掷，土山果毅免经由。却应回笑滁阳守，官似冯唐半白头。
八年东观知深屈，百日南床祇暂经。春暖并吟红药树，云开双见紫微星。绣衣脱后休持斧，珠履抛来免过厅。应念出官淮水上，被人还笑屈原醒。
月宫同岁取丹枝，次第飞翔侍玉墀。出职未吟红药树，转官新入白云司。使权繁重虽无暇，曹局清闲合赋诗。不似谪官淮水上，鬓毛衰飒咏江蓠。
壁上时牌催昼夜，案头朝报见存亡。悬车又丧司空相，延阁新薨贾侍郎。陶铸官资经化笔，品题名姓在文场。𰬸帷一恸无由得，徒洒春风泪数行。
梦幻吾身是偶然，劳生四十又三年。任夸西掖吟红药，何似东林种白莲。入定雪龛灯焰直，讲经霜殿磬声圆。谪官不得余杭郡，空寄高僧结社篇。
白头郎吏合归耕，犹恋君恩典郡城。已觉功名乖素志，祇凭诗酒送浮生。刚肠减后微微讽，病眼昏来细细倾。樽杓不空编集满，未能将此换公卿。
北门西掖久妨贤，出入丹墀近八年。且把一麾淮水上，敢思三接浴堂前。将何政术称循吏，岂有文章号谪仙。除却清贫入诗咏，山城坐客冷无毡。
金銮失职下蓬瀛，也向淮边领郡城。堆案簿书为俗吏，满楼山色负吟情。庐江地近音尘断，何逊诗来格调清。未得樽前一开口，可怜心绪独摇旌。
未得科名鬓已衰，年年憔悴在京师。妻装秋卷停灯坐，儿趁朝餐乞米炊。尚对交朋赊酒饮，遍看卿相借馿骑。谁怜所好还同我，韩柳文章李杜诗。
黄黄真是小巫娥，买恐千金价不多。别母语娇空有泪，对人声颤未成歌。产从南国胜桃李，携去东山隠薜萝。滁上老郎无妓女，草玄读易拟如何。
箧中经岁锁朝衣，自觉心闲少梦思。失马叟言徒喻道，牧猪奴戏任争棋。且持使节安黔首，莫爱恩波沃漏卮。况是无功头已白，此身长恐负明时。
两州迢递隔长江，寄药知君念老郎。妙术远惭周柱史，衰容争奈汉冯唐。未除凡骨无仙分，欲断愁根有醉乡。多羡绣衣须鬓黑，满身唯带柏台霜。
岁暮山城放逐臣，老从霄汉委泥尘。公卿别后全无信，兄弟书来祇说贫。眼看青山休未得，鬓垂华发摘空频。文章气概成何事，沾惹虚名误此身。
霜飘枫叶满长郊，家指西山旧结茅。访我谪居龙失水，怜君行路鸟焚巢。仲尼未免遭儒戏，杨子何烦解客嘲。归去豫章泉石好，不知徐孺与谁交。
依依行色满帆樯，又借仁风惠远方。暂去长沙非贾谊，犹虚计相待张苍。槛前波浪潇湘阔，雨后汀洲橘柚香。翰苑放臣知最幸，愿听民讼继甘棠。
九江为郡鬓成霜，淮海相逢共黯伤。放逐翰林同李白，蹉跎郎署是冯唐。才名各负诗千首，离别无辞酒一觞。归见鳌头如借问，为言枨也减刚肠。
永阳谪宦鬓成华，唯有宾从最可夸。文学东堂进士第，风流南国相公家。移官我未归丹禁，回棹君今指白沙。滁上淹翔虽已久，寺楼山色对琅邪。
二十年前在濮阳，宾筵留我共飞觞。当时进士衣如雪，今日郎官鬓有霜。吏役可堪巡堰埭，军城犹喜接封疆。能来界首相期否，堤上依依柳渐黄。
年来多病转思山，终日呻吟簿籍间。叔夜养生休著论，陶潜难死只因闲。又移郡印三年调，未报君恩两鬓斑。安得便归田里去，松篁泉石掩柴关。
四十为郎非不偶，况曾提笔直瀛洲。明时遇主谁甘退，白发侵人自合休。梦得蹉跎因出郡，薛能诗什耻监州。春来病起思归甚，未敢飞章达冕旒。
当年布素定交情，恨不同为出谷鶑。犹作三丞君最屈，遍寻两制我知荣。湮沉莫厌青衫在，彼此俱嗟白发生。重入玉堂非所望，汶阳田好欲归耕。
布素相知二十年，喜君新咏弄璋篇。洗儿已过三朝会，屈客应须满月筵。桂子定为前进士，兰芽兼是小屯田。至时担酒移厨去，请办笙歌与管弦。
君从婺女典嘉兴，我自滁阳到广陵。同被雪霜侵两鬓，独嗟官职是三丞。郡斋新养华亭鹤，乡信时逢建业僧。愿作入朝西道主，只看黄霸诏书征。
绣衣直指东南夷，入奏风谣受圣知。持节又从三殿出，演纶还较一年迟。朝中谬拜推贤表，江畔空吟惜别诗。郡印喧卑文会少，为君搔首落花时。
牡丹落尽正凄凉，红药开时醉一场。羽客暗传尸解术，仙家重𦶟返魂香。蜂寻檀口论前事，露湿红英试晓妆。曾忝掖垣真旧物，多情应认紫微郎。
东君着意占残春，得得迟开亦有因。曾与掖垣留故事，又来淮海伴词臣。日烧红艳排千朵，风递清香满四邻。更爱枝头弄金缕，异时相对掌丝纶。
满院匀开似赤城，帝乡齐点上元灯。感伤纶阁多情客，珍重维扬好事僧。酌处酒杯深蘸甲，折来花朵细含棱。老郎为郡辜朝寄，除却吟诗百不能。
索寞红芳又一年，老郎空解惜春残。才闻鶑啭夸杨柳，已被蝉声哭牡丹。壮志休磨三尺剑，白头谁藉两梁冠。酒樽何必劳人劝，且折余花更尽欢。
青云岂望更翱翔，览照唯添鬓雪光。为郡自知无政术，归田犹拟拜封章。且眠锦帐趣兰省，终掩云关卧草堂。三入承明已过分，有何词笔敌长杨。
鼎湖髯断去难攀，九五飞龙已御干。两制旧臣生白发，一番新贵上青天。老为郎吏承缞绖，假作诸侯哭几筵。疏贱无由撰哀册，梦中空负笔如椽。
霖霪为害正忧农，昨日阴云散碧空。泼剌退滩鱼失水，啁啾高树鸟知风。洗开霁月婵娟色，放出秋花菡萏红。劳寄新诗曲相贺，由来灾异系三公。
吏胥围绕簿书堆，病眼昏昏素发垂。已觉文章无用处，不归田里待何时。两衙决事官差我，五日延英诏问谁。赖有古人踪迹在，只应蘧宁是吾师。
冠褐飘飘乍退公，引吟留坐一丛丛。买添幽景浑无价，洗却繁阴别有风。曾任雪欺终古绿，也从桃映暂时红。此君合是吾庐物，会种婵娟伴钓翁。
闻君公事苦喧卑，红粟堆边独敛眉。已入朝行翻掌庾，未如畿尉且吟诗。堰头笑傲同张祜，市里优游比路随。唯有才名藏不得，山阳留滞肯多时。
谿边幽树好烟霞，别后春风几度花。梦忆一岩红薜荔，心轻三事紫袈裟。禅机悟了身无著，诗句高来鬓有华。不遇苏州韦应物，昼公篇什向谁夸。
旧隠何年别翠微，瀑泉声入锁禅扉。御前曾写八分字，天上特宣三事衣。灯照夜庵霜后冷，鼎烹秋菌雨中肥。终归五老峰边去，杯渡长江一锡飞。
几年淮海叹驱驰，美拜初闻入奏时。乍作台官劳马揖，合为巡使近龙墀。多从此地升三字，莫向朝端说四推。纵遇省桥休拗项，郎官班列甚喧卑。
淮边为郡再相逢，又得同途赴九重。顾我尚骑天厩马，共君遥想鼎湖龙。贾生北望朝文帝，白傅何期哭宪宗。携手驿桥残照里，断魂空对隔江峰。
谬提文笔侍先皇，谪宦归来遇国丧。仙驾只留烧药鼎，𰬸帷犹认谏书囊。北辰别见天垂象，西内浑疑海变桑。昨日梓宫陪哭临，泪多唯有老冯唐。
早有虚名达九重，宦途流落渐龙钟。散为郎吏同元稹，羞见都人看李邕。旧日谬吟红药树，新朝曾献皂囊封。犹期少报君恩了，归卧山村作老农。
诰词黜责子孙羞，欲雪前冤事已休。浴殿失恩成一梦，鼎湖攀驾即千秋。道边任死心终直，泽畔长吟泪暗流。虞舜五臣知此事，戏儒应免更监州。
郡斋全占五谿云，就养辞权以孝闻。重戴旧称秦御史，高堂新授汉封君。板舆为别经三载，寿酒先斟满十分。我叹今生无此事，赋诗相送泪雰雰。
象笏乌纱谏署荣，运输权重使蛮荆。职分三馆图书贵，地辖重湖水石清。贪吏望风潜解印，逋民知惠自归耕。官曹寂寞冯唐老，多羡乘轺泽国行。
簪笏盈门独纫兰，卧龙潜在八龙间。鸰原任说朝贤贵，鹤氅惟称处士闲。静按仙经烧大药，狂挨僧壁画遥山。老郎见作归休计，分取圭峰并掩关。
病中何事忽开颜，记是诗称小状元。粉壁乍悬龙虎榜，锦标终属鹡鸰原。青云随步登花塔，红雪飘衣醉杏园。还有一条遗恨处，不教英俊在吾门。
潘岳花阴覆杏坛，门生参谒绛纱宽。西垣久望神仙侣，北部休夸父母官。雨屐送僧莎迳滑，夜棋留客竹斋寒。何时儤直来相伴，三入承明兴渐阑。
共叹蹉跎两鬓苍，立朝为郡是寻常。重归谢客中书省，又送山涛吏部郎。三入承明身最忝，十年兄事分偏长。喜闻辞日留前席，莫算多时住水乡。
欲报君亲与愿违，今年寒食任芳菲。八音遏密因山后，双泪滂沱拜墓归。艳冶桃花迎马笑，轻狂榆荚扑人飞。宦途时态更谙尽，犹愧妨贤直紫微。
老病形容日日衰，十年赁宅住京师。阁栖凤鸟容三入，巢宿鹪鹩欠一枝。壁挂图书多不久，砌栽芦苇亦频移。人生荣贱须知分，会买茅庵映槿篱。
两朝书命愧无才，谩逐词臣侍玉阶。病似相如多避事，拙于方朔少诙谐。命奇只合先休退，道在何妨更卷怀。白首犹期议封禅，一随銮辂见燔柴。
谪宦山州自训童，因求书籍有遭逢。偶收毛郑古诗义，认得欧虞旧笔踪。南郡携行心不足，西斋送去手亲封。尘侵烟染尤堪重，年号标题历武宗。
移床拖簟就南轩，门掩闲坊半树蝉。多病形容唯有骨，食贫生计旋无钱。掖垣已忝年深直，朝谒终妨日晏眠。会解纶闱求郡印，早收余俸卜归田。
枨也好刚多悔吝，唯凭忠信自书绅。严陵知退遗荣利，只拟沧浪把钓纶。老去趁朝慵待旦，病来求假动经旬。西垣兴味更谙尽，一片乌纱满马尘。
先皇忧蜀辍枢臣，独冒兵戈出剑门。万里辞家堪下泪，四年归阙似还魂。弟兄齿序元投分，儿女情亲又结婚。且喜相逢开口笑，甘陈功业不须论。
久居台阁多忧畏，欲荐贤才涉比周。灰死寸心甘不动，雪侵双鬓未能休。封章事寝空腾谤，制诰词荒益自羞。唯爱君家棣华榜，登科记上并龙头。
大抵人生乐故居，山川况复汉南都。别来坟墓有宿草，归去田园多绿芜。银印莫羞双鬓白，锦衣兼照两轓朱。西垣衰病无憀客，空羡此行歌袴襦。
宰君行李苦萧疏，妻子龙钟尚跨馿。醉眼且看花满县，愁颜莫望果盈车。头衔新换呼明府，科第元高得校书。谁解吟诗送行色，茂陵多病老相如。
科名长恐辱同年，许国丹诚皎日悬。谬掌斯文虽未丧，欲行吾道即无权。谢公留滞苍苔院，潘岳征行落叶天。引重力轻深自愧，强酬诗什益凄然。
悬车东去谢明朝，摆脱簪缨似一毛。望苑官清谐侍养，督邮名贱耻徒劳。青宫位在他年起，彩服身归此日高。我愧无亲尸厚禄，与君书命泪沾袍。
赁船东下历阳湖，榜眼科名释褐初。宾职不忧无厚俸，郡斋唯喜有藏书。伴吟先买秋江鹤，醒酒时烹晚市鱼。廉使多情应问我，为言衰病似相如。
两朝黄阁预弥纶，又策春坊第一勋。僧塔旧题前进士，斋坛新拜上将军。马衔金勒冲微雪，雁避红旌入断云。还似徐州张仆射，御诗相送四方闻。
红旆飘飘夺晓霞，御筵相送出京华。仲尼俎豆真儒者，郤縠诗书属将家。腰下已悬如斗印，门前看见筑堤沙。先朝学士期牵复，待草南阳入相麻。
淮南啄木大如鸦，顶似仙鹤堆丹砂。嘴长数寸劲如铁，丁丁乱凿干枯查。黄柑红桃多有蠹，受命凤皇须破柱。何当更与绣衣裳，羽族横飞作持斧。
江豚江豚尔何物，吐浪喷波身突兀。依凭风水恣豩豪，吞啖鱼虾颇肥腯。肉腥骨硬难登俎，虽有网罗嫌不取。江云漠漠江雨来，天意为霖不干汝。
禾头低映黍头昂，处处沟塍水面凉。村路扶携无冻馁，里门嬉戏有丁黄。鸡豚入市溪鱼美，梨枣登盘社酒香。岁乐田家风景好，待君模写奏明光。
一岁春光九十日，三分已是一分休。何曾快见花烧眼，只解潜催雪满头。莫问穷通求季主，自齐生死学庄周。终须摆脱人间事，高逐冥鸿狎海鸥。
明代何人为荐雄，专城犹与众人同。徒闻清政如黄霸，尚借绯衫似白公。我有金章知是忝，君无银榼信为穷。不须厌见随车雨，岁晚当期五谷丰。
就转专城喜气舒，开筵应待雨晴初。又淹駮正春坊笔，为重循良刺史车。事简郡斋唯捡药，夜长铃合只看书。好倾官酝招闲客，篱畔金英尚有余。
赁舍喧卑谪宦情，同年邀我住公庭。不离炼药煎茶屋，便坐吟诗看雪厅。苔迳乍行侵屐绿，竹窗初卧满床青。使君公署虽宏敞，未见南山翠似屏。
偶费霜缣与彩毫，海鱼图画满波涛。搘床难死惭龟壳，把酒狂歌忆蟹螯。鲳蚱脚多垂似带，锯鲨齿密利如刀。何当一一穷真伪，须把千寻铁网捞。
织女溪前贫主簿，仙娥峰下旧词臣。久栖枳棘方思替，谩带貂蝉不是真。六里青山云簇簇，一条丹水石嶙嶙。秋来魂梦应相似，同是帝城东畔人。
风雪骑馿去入关，试期难伴贰车闲。桃花好跃三门浪，芝草休寻六里山。锡宴待吟春烂漫，旧房从锁石孱颜。明年得意归来日，不见麻衣泣玉班。
七榜御前搜俊造，商州终未识迁鶑。可怜白屋孤寒士，更住深山寂寞城。独跨蹇馿云外去，仍携稚子雪中行。散官不敢将书荐，空解吟诗说姓名。
劳将诗什比兵权，兵数虽多气不全。乌合师徒空百万，虎贲精锐只三千。扬镳正突渔阳骑，避箭甘回赤壁船。若许英雄君与操，更当劘励整櫜鞬。
莫问穷通事若何，遇花逢酒且狂歌。人情易逐炎凉改，官路难防陷阱多。只合收心抛世网，不须推命说天罗。如今玉石休分别，免被无辜刖卞和。
好齐生死与穷通，古往今来事略同。轩后谩留烧药鼎，汉皇虚筑望仙宫。鉴中容鬓看看老，梦里荣枯旋旋空。不逐冥鸿天外去，可怜燋烂扑灯虫。
愁霖百日思低迷，昨夜星辰似旧时。稼穑已伤忧客计，津梁全坏怯归期。丹河浪减沙痕涨，锦岭霜晴月影迟。喜霁未遑抽赋笔，劳君先惠碧云诗。
山云漠漠雨霏霏，正是骚人唱和时。谪宦惭无贾生赋，愁霖合有谢公诗。已妨步月尘凝榭，恐误登高菊满篱。且喜宾筵得同道，不为篇什欲何为。
夏课诗成又旅游，离离秦树叶惊秋。青霄路在何难到，白雪才高岂易酬。几处读碑寻野迳，共谁沽酒上高楼。商于迁客曾如此，系滞空思十二旒。
琼华消散暖风来，多费阳春白雪才。守道也知心下乐，流年争奈鬓边催。君愁离别烟花好，我待量移翅羽开。渐老分飞更堪惜，海棠凋尽始应回。
数年侍从立丹墀，掌诰长惭格调卑。左宦久劳青琐梦，归山犹负白云期。一生得丧唯凭道，千古声名合在诗。深谢多才遗佳句，此身休退是何时。
汤休访我我重寻，独叩松关绝好音。满袖尘埃回俗步，一𬬻香火隔禅林。偶留刺字情非浅，忽枉诗章思更深。犹喜谪官无吏役，往来从此伴闲吟。
朗公垂老尚吟诗，曾泛三湘看九疑。欲问劳生心扰扰，强酬佳句思迟迟。红尘策马殊无味，碧嶂携僧自合宜。共待中条山有雪，寺楼吟尽更同谁。
萍流匏系任行藏，惟指无何是我乡。左宦只抛红药案，僦居犹住玉泉坊。白公渭北眠村舍，杜甫瀼西赁草堂。未有吾庐莫惆怅，古来贤达尽茫茫。
清夜哀吟敌晓鸡，行藏无玷白于圭。阳春寡和人传郢，肉味都忘子在齐。绝俗文章终远大，循资班列暂卑栖。看君更刷鸾皇翼，一举方知燕雀低。
淮海丰登接帝畿，家家耕破旧荒陂。乳牛引犊精神健，野叟携孙鬓发衰。河市妓翻轻蒨袖，社筵人插小红旗。凭谁画取村田乐，尽使忧民圣主知。
出入西垣与内廷，十年四度直承明。又为太守黄州去，依旧郎官白发生。贫有妻贤须薄禄，老无田宅可归耕。未甘便葬江鱼腹，敢向台阶请罪名。
巉岩石上候肩舁，因想前贤似坦途。韩愈谪官忧瘴疠，乐天左宦白髭须。商于郡僻何人到，秦岭峰高我仆痡。且咏诗章自开解，任从霄汉落泥涂。
收藏家谱恐人寻，雨笠烟蓑自称心。夜踏月华三迳小，晓耕秋色一犂深。庭园纵窄犹栽药，活计虽贫不卖琴。应笑区区未名客，九衢尘土满衣襟。
烂醉狂歌出上都，秋风时节忆鲈鱼。江城卖药长将鹤，古寺看碑不下馿。一片野心云出岫，几茎吟发雪侵梳。算应冷笑文场客，岁岁求人荐子虚。
汶水年来涨绿波，先生居此兴如何。门连别浦闲垂饵，宅枕平沙好种莎。治水共谁言鲧禹，著书空自继丘轲。可怜垂白无人问，却伴渔翁著钓蓑。
尽见闲人话息机，唯君的个厌轻肥。盘中药菜真僧舍，箧里烟霞旧道衣。江渚鸥鹇情已狎，洛阳樱笋梦应稀。县斋喜与书斋近，公暇何妨扣竹扉。
登临陡觉挹尘埃，时有清风飒满怀。䗖𬟽一条连古岸，玻璃万顷自天来。寒光浩渺轻烟阔，绿玉参差远岫排。南指闽山犹万里，远人归兴正无涯。
中郎亭树据江乡，雅称诗翁赋醉章。莼菜鲈鱼好时节，晚风斜日旧烟光。一杯有味功名小，万事无心岁月长。安得便抛尘网去，钓舟闲倚画栏旁。
七十浮生已半生，徒劳何日见功名。折腰米贱堪羞死，负郭田荒好力耕。庭鹤惯侵孤坐影，邻鸡应信夜吟声。年来更待贤良诏，咫尺松江未濯缨。
妻儿莫笑甑中尘，只患功名不患贫。自觉有文行古道，可能无位泰生民。烟村旧业劳归梦，雪屋孤灯照病身。投老绿袍未休去，九重天子用平人。
诏从书殿理江干，江外生民识谏官。京口浪花迎棹白，海门山色入楼寒。茅君仙洞披图见，张祜诗牌拂藓看。他日政成无一事，好吟新句寄长安。
兰清时雨和甘棠，石壁洄澜映塔光。陆羽茶泉金鼎冷，右军墨沼兔毫香。龙潭彻底明秋月，凤顶当空背夕阳。乘得绿杨春晓兴，玉台井畔泛霞觞。
恩浃台端礼数宽，不烦鹓笋裛宵寒。即看裾珮趋跄缓，翻识枢衡斡运难。剑履光迎鳌禁紫，丝纶色炫凤池丹。好将寅亮酬天贶，早致亨衢五纬安。
杨花飞雪奈愁何，且为湘累赋九歌。芳草不堪春鵙早，荒林癋复夜猿多。风烟经眼怜新隔，魑魅窥人喜乍过。月落横江天柱杳，云山寥寂想鸣珂。
应悔名高藏不得，朝天翻喜放身归。知时多顺时人话，混俗犹披俗士衣。有伴指期玄鹤老，无心高羡白云飞。赤城此去全忘虑，笑我尘劳未息机。
春来无事不芳辰，尊酒流连动涉旬。三径每从羊仲赏，诸侯谁念马卿贫。藏名祇许渔樵识，混迹从教鹿豕亲。老去心情常在埜，摩娑双眼看垂纶。
云水微茫爽气浮，锦江如带可怜秋。潆洄雾縠时迷雁，潋滟霞光不见鸥。晴雨一川皆好景，烟花三月总牵愁。风波满地乾坤阔，吟望长安垂白头。
谈空玉殿君恩厚，归兴兰舟泽国赊。禅室冷思沧海雪，吟楼晴忆赤城霞。经吴屐滑当梅雨，到寺衣香近桂花。深愧尘缨未能去，石桥前瀑共尝茶。
离离江草与江花，往事洲边叹复嗟。汉傅有才终去国，楚臣无罪亦沈沙。凄凉野浦寒飞雁，牢落汀祠晚聚鸦。无限清忠沉浪底，滔滔千顷属渔家。
予生背时性孤僻，自信已道轻浮名。中途失计被簪绂，目睹荣辱心潜惊。虽从鹓鸾共班序，常恐青蝇微有声。清风满壑石田在，终谢吾君甘退耕。
楼台缥缈路岐傍，共说祈真白玉堂。株树风高低绛节，灵台香冷醮虚皇。名传六合何昭晰，事隔三清限渺茫。欲识当年汉家意，竹宫梧殿更凄凉。
五云深锁洞门深，蹑屐攀萝特地寻。烟霭不藏尘外路，神仙遗下水中金。喜游汗漫华胥宅，重忆崆峒至道心。不得方平同一醉，红霞零落我樽琴。
台山卜隠十余秋，曾伴仙翁处处游。瀑布长流天上雪，翠屏高倚洞前楼。云堆华顶寻飚驭，月满灵谿狎海鸥。此地重归别得路，赤城玉府透瀛洲。
天台瀑布落青天，观在天台瀑布边。道士祇今烧药处，仙翁曾是种芝田。龙居古洞遗残雨，鹤出高巢点破烟。暂别灵溪游五岳，不知重到又何年。
台岳幽人兴不凡，携筇相别款柴关。高情共乐皇风远，真气潜通浩劫间。绿绮静闻沉俗格，榴花深引渍童颜。再听玄旨知何日，时望片云归故山。
凌空叠嶂绝凡埃，青帝高居绛节开。捧出海天红日近，迓将蓬岛碧霞来。石闾闪烁迎阳洞，玉简光华封禅台。一自祥符禋祀后，太平顶上最崔巍。
人生七十为鬼邻，已觉风光属别人。莫待朝廷差致仕，早谋泉石养闲身。去年河北曾逢李，今日淮西又见陈。寄语姑苏孙刺史，也须抖擞老精神。
桂林南面近征黄，又爱江乡出帝乡。新命不辞提郡印，旧山重喜过衡阳。楼台满眼潇湘色，道路迎风橘柚香。知有太平经济术，政闲时节好飞章。
贤侯美化行南国，华发欣欣奉宴娱。政绩已闻同水薤，恩辉遂喜及桑榆。休言身外荣名好，但恐人间此会无。他日定知传好事，丹青宁羡洛中图。
戢翼盘桓傍小庭，不无清夜梦烟汀。静翘月色一团素，闲啄苔钱数点青。终日稻粱聊自足，满前鸡鹜漫相形。已随秋意归诗笔，更与幽栖上画屏。
雪朵中间蓓蕾齐，骤开尤觉绣工迟。品高多说琼花似，曲妙谁将玉笛吹。散舞不休零晚树，团飞无定撼风枝。漆园如有须为梦，若在蓝田种更宜。
社燕秋归何处乡，群雏齐老稻青黄。犹能时暂栖庭树，渐觉稀疏度苑墙。已任风庭下帘幕，却随烟艇过潇湘。前春认得安巢所，应免差池拣杏梁。
遥野空林砧杵声，浅沙栖雁自相鸣。西风送响暝色静，久客感秋愁思生。何处征人移塞帐，即时新月落江城。不知今夜捣衣曲，欲写秋闺多少情。
腊冻初开苕水清，烟村远郭漫吟行。滩头斜日凫鹥队，枕上西风鼓角声。一棹寒灯随夜钓，满犁膏雨趁春耕。谁言五福仍须富，九十年余乐太平。
蒿簪掠鬓布裁衣，水鉴虽明亦懒窥。数亩秋禾满家食，一机官帛几梭丝。物为贵宝天应与，花有秋香春不知。多少年来豪族女，总教时样画蛾眉。
不贤那得似长城，偶向潢池盗弄兵。静沼何妨无事饮，幽寻聊记所居名。千山倒影湖新复，两洞潜珍景旋生。纪事还须武陵笔，亭成唯拟看题荣。
年来行乐与民同，探穴追踪太史公。幽洞初开名易著，苍崖新刻句难工。风驱俗驾松扉外，云锁仙丹石室中。付与山僧司管钥，勿教胜地草蒙茸。
入寺山光峭倚天，剑池寒色锁危巅。苍苔自老生公石，新茗谁烹陆羽泉。楼阁下窥溟海浪，松篁遥接洞庭烟。二难选胜真奇绝，留得芳名万古传。
昔年同醉杏园春，别后花枝几度新。彼此宦游疏翰墨，等闲交面起丝纶。荣亲未必须莱子，昼锦何尝只买臣。布政莫为三载计，清朝台阁整搜人。
路隔仙源不可寻，紫墙霜戟夜沉沉。缄情谩托传书雁，换笑空余取酒金。翡翠巢成珠树密，骊龙睡起玉渊深。新知自乐生离苦，年少情多岂易禁。
高挹方诸荐水仓，醮坛时见烛神光。日边甲帐虽虚设，汾上楼船不可忘。盘槩碧霄甘露白，鼎迁幽壤瑞云黄。东巡岱岳探金策，倒指宁闻寿数长。
摇落何须宋玉悲，齐亭遗恨莫沾衣。池中菡萏香全减，井上梧桐叶乍飞。风促筝声随断续，日移砖影自光辉。宜秋门外饶芳树，结驷那堪送客归。
彊弩当年讨不庭，功成身退炳丹青。囊沙泽畔知兵法，聚米山前识阵形。骥老未甘秋伏枥，剑闲犹觉夜冲星。分茅锡土传家牒，钟鼎还须为勒铭。
秋风清紧雁初飞，半醉摇鞭出帝畿。名郡又分红旆去，故乡重见锦衣归。剖符虽暂宣皇泽，视草终须直紫微。从此南轩多倚望，好诗芳信莫教稀。
圣主临朝重义门，紫泥旌表不优恩。广延墨客收经籍，已见丹朱及子孙。池沼宴时花满槛，烟霞吟处酒盈樽。清闲官秩清闲景，千户侯封未足伦。
女娲补天天不疏，精卫填海海欲枯。留余乱石龙下蛰，结兹古洞神中刳。三冬温温等毡帐，六月凛凛同冰壶。致身岩壑真胜地，寓目尘寰皆畏途。
山川如幻阁长秋，一岛飞来伴九洲。不碍渔樵双桨过，何妨罗绮四时游。云疑泰华分张去，永忆蓬瀛散漫浮。禁苑未知湖海乐，生绡写取献九州。
江表遥思岁月赊，幽寻胜迹对繁华。池塘潋滟凌朱阁，树木参差翳彩霞。玉斝满倾千日酒，画栏常胜四时花。当年刘阮应惆怅，不识桃源第一家。
分曹归政养耆年，李下何由更正冠。贤相赋诗同啸傲，圣君优诏去盘桓。庞眉老叟俱称寿，凌雪乔松岂畏寒。屈指五人齐五福，乡人须作二疏看。
一半春光过牡丹，又开芍药遍禅关。久辜佳约违莲社，今续清欢到宝蓝。垂露几团花面湿，东风一阵燕泥寒。酒边何味呈奇供，绿笋朱樱正满盘。
鳌冠三峰碧海宽，云谣初下霭芝兰。采珠宫里骊龙睡，织锦机中彩凤盘。药砌苍苔钱作点，粉墙修竹玉为竿。闲从庄蝶亲凫舄，曾得安期九转丹。
长松系马驻吟鞭，水殿沈檀一树烟。苔破闲阶幽鸟立，草芳深院老僧眠。桃花欲放条风后，茶蘂新供谷雨前。衰会赏诗多狎客，我无岐路近神仙。
化城金地出人群，瀑布峰前一径分。宝塔香灯诸洞见，石楼钟磬半天闻。子明丹灶封秋藓，李白书堂鏁暮云。欲去未能还结念，展图时诵北山文。
宜川三月水东流，秀出江南二十州。红旆使君今日去，白衣举子昔年游。海潮赋就藏书府，竞渡诗成在郡楼。国史待修循吏传，政声早晚达凝旒。
绿池寒竹绕书斋，鼓箧横经任往回。积善原从千里应，表门恩自九天来。文章卷里蟾枝秀，礼义乡中棣萼开。记得浮云深处景，岩深应长栋梁材。
部符南粤转轺车，三宝新题表义闾。药石好携灵运句，素筠留得蔡邕书。平原架上衣无主，过客堂中食无鱼。见说下帷多俊士，共瞻司马慕相如。
渔翁沙鸟傍回塘，携杖闲吟绕寺廊。远岫不离青草渡，片帆时过绿苔墙。风狂林木生清籁，日暖涟漪动画梁。张翰思乡应有意，几多屏障水为乡。
北山之北寄柴扉，茅屋参差倚翠微。老罢那知还作客，春深无奈苦思归。淹留恐复荒三径，潦倒宁堪护六飞。乘鹤双凫成底事，不应容易裂荷衣。
想别岐周不记年，丹丘高卧好林泉。飞名已出红尘外，放迹才辞紫殿前。虚室先输君静坐，野云终俟我闲眠。长歌宸翰真皇赐，袖去须知世世传。
十里湖光十里松，松阴路到十高峰。窗看渡口随湖月，楼听云门度岭钟。梁帝钵含山雨润，普贤台鏁藓花重。谁人的是忘机子，香稻寒蔬养瘦容。
不见当年李翰林，江天为我结层阴。九华门外柳三尺，萧相楼前松千寻。物在人亡空有泪，时殊事变独伤心。只鸡斗酒江干市，白首风前楚些吟。
秋日悬光八使来，笙歌十里郡筵开。六朝草色铺堤路，九日花香泛酒杯。红袖歌长凝粉黛，紫微诗久蔽尘埃。贤人此会知无尽，不畏年华似箭催。
松门石径乱云粘，四顾蓝光冷射檐。鏁雾楼台阴自润，啸风猿鸟韵相兼。寒岩路僻凭僧指，古篆香残待客添。须信苾𫇴堪爱处，满阶芳草正纤纤。
桂旗芝盖翳浓阴，严宇峥嵘枕柰林。蜺座有花和法雨，龙渊如鉴彻麸金。锡杖化去圆泉在，石志文昏乱藓侵。尘寰渐遥天路近，慈云辉物已灰心。
各还朝政遇尧年，鹤发俱宜预道冠。乍到林泉能放旷，全抛簪绂尚盘桓。君恩至重如天覆，相坐时亲畏地寒。九老且无元老贵，莫将西洛一般看。
琐闼题诗送赴官，郡斋潇洒谢公闲。树边棋阁开秋锁，池上吟窗见昼山。吏散独行红叶外，酒醒时望白云间。郊原渐有新烟火，知是逋民鸟道还。
郡孤诗句许秋供，见说多闲却似慵。移树好禽来独院，上楼高雪在诸峰。泉当月际摇吟影，藓自云边得屣踪。此兴未寻频挂梦，阮公池馆旧相容。
白苹溪湛五亭寒，物象全宜谢守闲。秋尽棋声过竹寺，雨余诗思落茶山。鸟依高树和烟宿，人钓清流带月还。池馆有情多入梦，近来谁在笛声间。
霜落门前石齿清，静中曾听咽泉声。分题会客多无说，抱疾迎僧忽强行。窗外叶随蝉影过，井边苔趁雨痕生。纱巾任侧衣从破，二十年来不到城。
笛里声飘柳色寒，县斋深在白云间。孤吟夜倚琴边月，半醉秋登宅后山。烟径树清苔藓长，雨塘人散鹭鸶还。兰舟有客题诗望，溪上家家晚唱阑。
东望堪思捧刺时，姓名相齿有人知。公堂伴语山光入，秋阁尝茶树影移。石上琴尊容赏月，水边台榭许题诗。重因送客留连甚，长记还家不敢辞。
留客强歌还强醉，送春多雨又多风。五更池馆孤灯尽，三月江城一夜空。青鉴照髭疑有白，子规啼树已无红。相逢赖得明年约，应向花前慰断蓬。
夕景含钟露欲零，幽人醉宿长官厅。床头藓色虽连月，池底花阴更杂星。梧叶乍题无物污，蜀琴微响有风经。陶公伴客不思睡，门外数峰山晓青。
远岸鸣蝉未拟休，蝉边风叶动飕飗。平沙露白聊宜鹤，孤岛分青独映秋。野色半侵凉气湿，水光低引夕阳流。题诗尽日无人伴，空忆潇湘有钓舟。
酒醒身计正悠悠，泽国如萍信水流。独夜听鸿深浦宿，坏篷连雨一灯秋。年来自觉新诗澹，江上谁怜旧业优。肠断山家数声笛，不知孤客在孤舟。
一点孤灯万里身，离肠曾搅九回频。梧桐自管秋来雨，蟋蟀谁妨夜后人。枕上梦将衣共短，卷中诗与发同新。江边但厌携琴去，明月西风满路尘。
断径危桥积藓痕，闭关终与俗尘分。深秋鹤影临池见，静夜棋声隔水闻。山榻病来谁寄药，石床僧去独看云。闲吟闲醉慵开眼，门外寒虫叫日曛。
苔染衡门绿有钱，不堪风月渐凄然。蛩声乍出斜阳外，山色初来落木边。扫叶偶窥栽菊地，卷帘因作捣衣篇。故人南北新髭长，昨夜高怀雨滴蝉。
暮蝉频响胜闻歌，白石床清藓色和。径冷独留寒菊在，树疏分得夕阳多。沙泉月澹曾栖雁，篱落烟微半著莎。谁问寂寥诗景趣，竹扉时有野僧过。
卷箔无应永夜虚，凭栏还似钓鱼师。床头雨细飘芦苇，池上灯寒照鹭鸶。孤枕听泉随断梦，好风吹竹隔残棋。主人不寐客魂爽，晓色欲来犹赋诗。
寒气萧萧瘦骨惊，自知分得四愁平。秋堂病起莓苔色，池阁梦回芦苇声。幽滴冷痕连树影，暗驱浮气入诗情。衡门独掩还无语，一日相思万缕并。
天竺峰西月几层，亭孤应忌俗人登。山光晓射闻猿客，泉影秋摇倚树僧。微雨洒台青有点，片云生石冷多棱。斜阳更起题诗兴，还喜重来或未能。
倚云生处绝尘埃，见说嵩高客寄来。扶醉未闻和屐到，伴吟曾是探山回。寻僧过竹青敲月，看鹤沿池冷卓苔。知渡寒溪偏得力，夕阳风紧打冰开。
扫洒仍闻属意劳，绕池生藓不生蒿。敲花雨过琴弦润，吹竹风来鹤语高。窗里树光清著枕，砚中山色冷趋毫。何人可作题诗伴，试茗应思谢法曹。
静阁采诗人罕到，栖栖树石尽当檐。长因夜月全开户，独为南山不下帘。得句砚中秋水减，觅题池上晚花添。炎天几度相留宿，曾值风凉雨气兼。
陶令寻山胜境开，偶陪清赏忆天台。秋云尽放诸峰出，野水时闻独鸟来。岩畔坐宜窥蟋蟀，树边行亦避莓苔。斜阳石上题诗去，更向松阴绕一回。
沧浪生计任西东，人向萧园寄断蓬。灯影半轩无梦寐，雨声长夜在梧桐。闲僧正笑吟髭白，故国那堪水树红。志业未知谁念我，明朝江上苇花风。
一声初起晓光浮，吟笛啼猿亦暗羞。清动月华犹满树，冷呼山色欲归栖。时萦别馆侵灯过，偶带凉飔入梦流。谁会酒醒倾耳听，近来沙塞不吹秋。
对局清宵解客醺，坐窥玄妙杳难群。势侵孤烛和秋冷，声隔高梧带雨分。关外散飞星出汉，水边斜起雁穿云。无人得见争先意，时被西林宿鸟闻。
自引灵泉胜取冰，入云穷穴始因僧。闲疏咽处秋无际，静听时来月有层。乍觉疏林多爽气，渐疑幽石减寒棱。雨余终夜西风起，流过吟窗溅著灯。
九月蝉稀九日催，年光如逐水声回。人思往事凄凉在，菊倚荒庭寂寞开。落叶偶从池上过，夕阳初傍酒边来。白衣去后无消息，雨湿东离欲长苔。
翠满衣裳远径分，渐供幽兴入诗门。临泉自爱窥筇影，过藓何妨驻屐痕。因惹断云还倚石，偶看残照学呼猿。行行却喜无人到，曾为秋来挂梦魂。
何处篱筵酒欲空，夜凉横玉自吹风。人当木落关山外，秋在月明池馆中。隔水不堪惊远梦，入云犹拟触孤鸿。凭栏寂寂还多感，谁会无言忆马融。
山木争高叶尽深，山人半醉在庭阴。常时具馔多餐药，偶夜听松不弄琴。雨后看苔连井口，秋来见月到池心。近闻墙外诸峰卖，只向茶铛便煮金。
雨驱寒藓入衡门，颜子箪瓢近水𣸣。静话忽容幽鸟听，好诗长忌俗人闻。半帘松影和秋卷，一槛棋声与竹分。野客有情僧有意，相思时望过溪云。
一夕衡门独自开，雨阴深巷少尘埃。酒醒风傍池边起，坐久月从花上来。何处夜歌初欲断，四邻春梦未知回。因思此兴无人共，时复孤吟步绿苔。
应问秋云学得闲，飘然如不在人间。青藤箧里诗多怪，紫栗枝边药更瘢。江客对棋曾赌鹤，野僧分屐借登山。仍闻昨日来城市，又抱孤琴踏月还。
严子陵边水自流，夕阳无语倚松舟。乍逢风月羞为客，及到溪山识尽秋。移树断蝉初过雨，立沙孤雁偶随鸥。乡心旅思何人会，芦苇萧萧一笛幽。
三江风浪隔天台，想见当时赋咏才。近有高僧飞锡去，更无余事出山来。猿猱历历窥香火，日月纷纷付劫灰。我欲相期谈实相，东林何必谢刘雷。
胜事如飞去不还，无人更立白云间。西风落尽贝多叶，明月自来天竺山。岩桂影寒泉暗滴，玉炉香减藓空斑。孤猿亦有斜阳恨，莫道三声是等闲。
深严相府绝纤埃，宴会寻常召不才。孙合有歌凝翠黛，召棠无讼锁青苔。凤池即看三回入，蜗舍曾蒙数度来。仍赐雅章惭继和，朱门将献又徘徊。
两度为霖六镇临，春残公暇宴棠阴。周瑜辩乐宁妨醉，裴度论兵不废吟。五色诏书丹凤降，十香御酒翠娥斟。野人每喜陪樽俎，三入唯愁阻访寻。
弈世英髦命世贤，悬弧时节早秋天。蟾光望处将三五，凤历推来恰半千。功向清朝终突兀，寿同皇祚合连延。预愁来岁逢今日，不得中书献此篇。
宋朝元老更谁先，已咏功成二十年。好去上天辞将相，归来平地作神仙。坐看云岫资闲兴，卧听霓裳引醉眠。多少年辰献诗者，应无真祷似狂篇。
林中独坐欲中宵，落叶纷纷触坏袍。月影渐移蛩韵急，露华初上鹤声高。四时催老秋偏感，万事萦心夜更劳。犹赖清风知我意，频吹庭竹助萧骚。
星辰虽应碧虚中，富贵情疏道气融。绕野云烟陪淡薄，入衙山水学清通。申湖静泛孤舟月，棠树凉生一扇风。却有祖先难似处，献诗民住乐郊东。
千骑萧萧晓发时，雨先一夜洒长岐。尽知暂去临鹑野，即看重来向凤池。函谷乱花明剑珮，灞桥垂柳拂旌旗。不同调鼎民皆乐，秦甸欢呼陕服悲。
声华籍籍祖风存，况佐风流谢使君。健笔想无诗债负，漏卮应少酒知闻。趣装剑懒从人借，谒庙香非为己焚。好对前山思节俭，夷齐饿死舜耕耘。
蓝田名冠古京华，诗匠移风更可夸。解使射生人改业，能令逐熟客安家。韩文公记存厅壁，王右丞居对县衙。见说偷闲偏往处，悟真寺最好烟霞。
官满犹如下第贫，轩车迎赖旧田文。九皋禽畔偏辞我，六出花中独送君。易把当杯唯俗物，难持賮路是溪云。孝终且觅甘棠倅，谈笑还图得再闻。
丽春园甲召公城，池想游鱼恨至清。一簇楼台如画出，数群鸥鹭似家生。芰荷香里垂纶坐，杨柳阴中把卷行。不领管弦唯静憩，相门年少有高情。
君游帝里共喧喧，我向溪边独悄然。工部声华穷委地，翰林风骨醉看天。朱门想少投封状，两制应多借盛编。伫听彤庭呈试罢，龙头相让一人前。
羡我诗中偶有名，输君物外更无萦。水声山色为声色，鹤性云情是性情。四皓云间寻旧友，三清路上指前程。连天太白从今去，林下何时得再迎。
风情不独少人同，满腹书宁愧郝隆。职务恰如波正急，辎囊长似狱长空。柳藏衙树侵堤绿，旗插楼船照岸红。见说公余无一事，题诗多在禹祠中。
无叹徒劳向宦途，不群气岸有谁如。南陵暂掌仇香印，北阙终行贾谊书。且喜江山寻胜境，莫辞韦杜别幽居。少年跃马同星使，免得诗中道跨馿。
山菜寻常见眼明，使君偏赐况新生。野人屈指皆知性，老圃从头不识名。五鼎减来为异味，一箪添出称闲情。儿童笑道真嘉馔，诗思因餐觉转清。
表里山河舜帝基，圣君馆殿选贤知。开筵想任佳人拥，游寺应嫌俗吏随。政讶龚黄推绝席，文疑元白竖降旗。逍遥楼迥闲登处，几感皇唐御制诗。
入居兰省归群望，出守薄关自圣知。清禁乍辞仙漏远，白楼闲上彩笺随。伯夷庙下停金勒，大舜门中亚绣旗。遥想雄藩多少境，祇应公暇遍留诗。
山前衙署枕河湄，遂意荣居事可知。华省图书虽暂别，故乡风物似相随。绕城奔浪喧更鼓，隔岸征帆映酒旗。刻石将同王阁长，永留遗爱向歌诗。
早年声誉压群公，耻与浮华鬭竞同。似我枉教縻好爵，如君方信是冥鸿。轩车少见权门下，图籍多于秘阁中。岂独圣朝无贺监，退藏自怯达尧聪。
还如裴度镇河东，百万军民畏爱中。钟鼓久喧刁斗静，旌幢一指雁门空。潇湘故友参时务，燕赵佳人接土风。密地再归知不出，莫将竹马约童蒙。
威权自与转输同，仆从衙庭事事雄。十郡山河关职务，一门忠孝是家风。图书半在仙舟里，碑板多留禹庙中。闲想春堤游赏处，桃花浪照舞筵红。
三门闲想六龙家，多少春来事可夸。阁道寻僧同鹫岭，楼船载妓胜仙槎。送迎几拂新亭柳，巡历时穿旧县花。野客寻常思重谒，却愁诗酒势难加。
馿上吟诗贾岛同，内江归去指江东。封疆半在猿声里，道路多穿竹箐中。想得两衙长锁印，应过三载不张弓。重登制策高科在，笔砚公余莫废功。
一种征书下九重，汉唐贤士岂能同。定归金马殊黄散，不解银鱼胜白公。千骑拥行歧路满，万人泣送郡城空。他时若继前交代，肯意棠郊鹤发翁。
河东控塞诏通儒，二十余州系惨舒。位列九天应自致，权除两地更谁如。荐贤表想殷勤发，咏物诗应取次书。不为龙钟头半白，好抛泉石从轩车。
长安君到转民安，夏少炎蒸腊少寒。接使管弦登月榭，劝农旌旆入烟峦。龙池似锦花堪赏，鹑野如云稼好观。见说添苏亚苏小，随轩应是珮珊珊。
珍重君郎一纸书，亲书何啻敌琼琚。便回岂易逢归雁，频看应难长蠹鱼。先寄路经千里外，后批情更万重余。静思贵不忘贫贱，当日荆州亦未如。
彩笺一轴敌琼瑰，喜见亲题手自开。远胜浣花人寄到，贵从视草客分来。百张重叠霞初卷，十色参差锦乍裁。红药篇章方雅称，老夫无用拟封回。
谁将新茗寄柴扉，京兆孙家小紫微。鼎是舒州烹始称，瓯除越国贮皆非。卢仝诗里功堪比，陆羽经中法可依。不敢频尝无别意，却嫌睡少梦君稀。
失意人方羡野人，因酬嘉句谢知闻。都缘月桂终难舍，岂是烟萝不肯分。且纵高情歌白雪，莫嗟下第负青云。孤寒自古功成晚，那独昌朝只有君。
角冠闲戴任欹斜，骑马人稀到我家。僧体盘餐唯笋味，道情栏槛只松花。惊回驯鹿林闲犬，聒杀灵龟雨后蛙。春去寻常何足叹，自将寂寞并繁华。
闲忆披云辍卧云，尽惊獬豸鹿同群。舜耕山下辞廉使，禹凿门前谒宰君。莫讶楼台抛接武，却愁泉石动移文。花时离别尤堪惜，头白三分欲二分。
异乡何处最牵愁，独上边城城上楼。日暮北来唯有雁，地寒西去更无州。数声塞角高还咽，一派泾河冻不流。君作贫官我为客，此中离恨共难收。
草堂高迥胜危楼，时节残阳向晚秋。野色青黄禾半熟，云容黑白雨初收。依依永巷闻村笛，隠隠长河认客舟。正是诗家好风景，懒随前哲却悲愁。
二陕重过一纪强，麻衣已变椹袍光。数宵黄合延三字，几处青楼认五郎。顾我岂能夸舌在，逢君宁复叹唇亡。大龙头丧同伤处，吏隠亭欹郑谷傍。
一种分符两种荣，朱衣院吏引红旌。全家首赴酂侯镇，半路重过召伯城。迎步绮罗无旧态，随轩丝竹有新声。野人相见忻还愧，为爱交情似世情。
帝里如何忘旧山，却因知己得名贤。司仓道合唯无可，吏部交游祇大颠。紫色袈裟无蕙带，清斋衬施有苔钱。诗中琴里偏相忆，用晦还应信仲先。
禹门分署似仙居，谁羡同年在直庐。闲制曲教鸦角唱，醉吟诗遣凤毛书。蒙过村巷惊玄豹，命踏厅阶上白馿。莫讶此篇酬更晚，只缘思涩岂情疏。
白发朱衣好写真，鹓行佐幕异常伦。勘书几见招闲客，断案常思出罪人。棠树政声僧说远，苏台实录世传新。仍知公退无余事，惟祇焚香礼北辰。
金鱼新跃绣衣边，暂委均输出剑关。九折路危骢马怯，一方尘静木牛闲。诸侯迎送威风下，赤子歌谣喜气间。更羡锦城刘大著，海棠花里恣追攀。
旌旆悠悠出陕时，白头人送倍依依。蜀川尚忆蒲芦政，蛮洞先惊獬豸威。祖席香浓花未老，行厨味简笋初肥。公余若荐相如赋，郫县梅仙好发挥。
金口亲除向锦川，一般监郡最荣迁。从来才已欺鹦鹉，此去冤应雪杜鹃。迎接僧携筇竹杖，歌谣民写浣花笺。移风定不妨吟笑，绝唱宜磨玉垒镌。
夜长乞待得晨兴，耽睡童犹唤不应。烧叶炉中无宿火，读书窗下有残灯。临阶短发梳和月，傍岸衰容洗带冰。料得巢禽翻怪讶，寻常日午起慵能。
也知皇宋足名人，至论谁堪继后尘。已见世传元相制，将闻诏写白公真。紫微星宿虽潜望，红药阶除岂易亲。野客多惭惠佳句，强酬应信废精神。
长安千古帝王城，镇选词臣自圣情。三字带来天上贵，双旌拥出世间荣。朱衣尚列神仙步，红药宜吟雅正声。预想前春游赏处，九龙池上百花明。
时节初过打猎天，山河一色晓漫漫。梁王宴罢樽犹湿，谢傅诗成墨未干。笔砚窗间宁觉夜，管弦堂上岂知寒。须知祥瑞同霖雨，莫作梅花柳絮看。
谁共东郊访懒魁，一时文武尽奇才。朱衣列到柴门住，皂纛随穿竹径来。乍照儿童戈似雪，忽惊猿鹤鼓如雷。眼看两地翱翔去，溪上无由更接陪。
陕城天险枕河湄，茆土真风胜暂知。云雾虽频沾虎节，雪霜全未染虬髭。白霓放作军中练，红袖行为帐下旗。公暇不妨游赏外，佐僚时得一篇诗。
功名早岁立艰难，今日堪销费百般。婢仆出来皆会乐，儿童生下便为官。实封万户方应足，密赐千金旋已残。辍坐棠间惭豹略，莫嫌拘束动嗟叹。
蒲津棠树两闲人，我愧虚名帝亦闻。三世往还为近戚，一时递互唤征君。虽同闭户辞丹诏，尚阻连床卧白云。苦恨中条镇相隔，老来离思转纷纷。
紫诏征黄下碧虚，棠郊人送去何如。深宜我后尊三老，未许伊川学二疏。到想烟霞侵几杖，行愁花雨湿图书。归期野客难陪从，空有吟魂逐后车。
鹑野龙图陈学士，迎秋登眺称英奇。一声玉管风流处，百尺金台雨霁时。云近上清争缥缈，山连太白鬭参差。碧纱他日裁多少，笼得园园寺寺诗。
带掌丝纶出镇时，乐天当日未如之。九迁官职光鹓鹭，百二山河壮虎貔。汉殿旧题司马赋，秦楼新唱舍人诗。相思大欲相寻处，酒户如何敌酒卮。
锦川风物似蓬丘，运使诗流压九流。五色云中题寺观，四时花里按军州。棠郊野客空遥羡，兰省才郎称共游。纵使谪仙今复出，难陪倡和却应愁。
陋巷西邻召伯祠，入城流水透疏篱。雨来石室琴先觉，春去松庭鹤不知。薜荔交加侵瓮牖，莓苔斑驳绕盆池。草堂近日犹增价，添得汤休两首诗。
莫叹迢迢远帝京，且怜叱驭继家声。歌钟竞出棠郊送，鼓角应过剑阁迎。棕叶带风惊玉勒，梅花和雪照红旌。下车遥想无余事，政誉遥同在陕城。
三举休嗟尚陆沉，献书已得帝知音。烧残灰烬方分玉，披尽泥沙始见金。思苦任成潘岳鬓，道穷莫动孟轲心。公车再召应非晚，疏懒犹难卜访寻。
厌居棠树远京师，新自飞章白玉墀。许郡虎符依口得，凉州龙节逐身移。离声银字调家乐，行李金函锁御诗。想到即征归密地，碧波亭上不多时。
一种分符命最优，翠微深处是洋州。白云绕座疑山相，红旆随行表郡侯。禅定僧疑陪静话，音声鸟称伴闲游。更输属邑钱希圣，四季花前共倡酬。
半生养锐向棠郊，此去深宜夺锦标。莫叹迁鶑方出谷，只看一鹗迥冲霄。送诗吟恨冰生砚，别酒携从雪濯瓢。馿蹇童羸山路险，他时贵不忘今朝。
召伯城边劳梦想，滕王阁上动诗心。闲思已隔江山远，老别那堪岁月深。三径出稀青草合，双眸望久墨花侵。翻嗟珍簟虽蒙寄，早晚同将坐卧吟。
四贤同在两川时，不独民间鬭察微。蜀魄血流啼亦少，巴猿肠断叫应稀。文君酒旨停红旆，神女云从慝绣衣。雪尽沉冤题尽景，齐看诏向十州归。
谪监陕郡滞贤才，清雪忻将紫诏开。缓步未亲龙扆去，回车愿拥隼舆来。辞蒙得得过三径，送合迢迢到柏台。秋霁山川行色好，乘骢策蹇恨难陪。
暂出皇州路不赊，莫同梦得动咨嗟。双旌况镇重华国，五府犹为大尹家。刘耀卿方知属邑，李长源旧寄生涯。相逢应是星频聚，岂独山河势可夸。
冬日开门忽似春，温颜和气接如亲。贵能尚故寻村叟，醉误犹呼作舍人。茜旆空林行藓上，椹袍拂石坐溪滨。仍留雅咏酬虽晚，每看长先整角巾。
将为干名入帝都，却言归隠蜀乡闾。永抛丹桂辞京辇，深入青山侍板舆。囊里几般仙药草，杖头数卷道经书。相门亲友应相羡，富贵终难复旧居。
西山宰字选清强，东观修文辍佐郎。濯锦江边趋郡府，浣花溪上问封疆。半年讼必消民境，数月歌应彻帝乡。百里旧闻风物好，公余遥想入篇章。
闲想何人得似君，泛莲难滞五侯门。风流自是神仙客，雅淡谁知将相孙。寒籁忍堪飘别曲，秋霖那更洒离魂。青春渐上青云去，后会应难向水村。
声名独步向西都，主将风骚敌亚夫。龟洛泛应随钓叟，龙门游想领生徒。公车未召身犹散，相府深知道岂孤。可惜春时还不见，眼前花卉谩芬敷。
诏下儒中选将臣，众推何处避君恩。图书官职人间美，斧钺威权阃外尊。兰省交朋迎适愿，棠郊寒士送销魂。功成伫听居藩翰，肯忆渔樵在水村。
主上求人镇大藩，桂林虽远莫嗟叹。薛能嘉树非真命，韩愈潮阳是谪官。甘雨将沾蛮草润，仁风先扫瘴烟残。龙钟不得相随去，愿寄州图枕石看。
闲离锦帐带纱巾，谁从东郊访隠沦。旧在幕中珠履客，新游门下羽衣人。扫苔虽是开三径，采蕨何繇致八珍。太史还应怪躔次，郎官星犯客星频。
运使幽人酷暑时，江边林下两何为。信旗君逐舟车动，懒架吾随枕簟移。绣袂几经梅雨洒，葛衣一任竹风吹。蜀山淮甸棠郊外，早晚相逢豁所思。
老虽无闷向茅堂，忽忽还因物感伤。积雾易迷平地水，孤云难护满天霜。祥麟可向清时见，惊鹤那于黑处藏。信意偶然成此咏，祇堪闲写与支郎。
雪霜毛羽瘦形仪，养处人家觉道肥。龟有寿龄方可近，鹭无仙分莫相依。千年松上疑孤立，五色云中好并飞。不竞巢栖争饮啄，也应难免众禽非。
茜旗影里椹袍身，迎入蒲津免问津。策蹇去时为举子，乘骢归日是功臣。岂同化鹤千余岁，才过登龙十数春。开宴仍闻倾锡赐，酣歌喜杀故乡人。
尚辍通儒外计筹，堂堂身岂等闲酬。绮罗笑别文翁郡，锦绣荣归舜帝州。贳酒村穿红树过，读书寺入翠岚游。逍遥楼对家山迥，得意诗销此处留。
东郊祖帐惨西风，愁听阳关曲调终。赤子泣皆牵绣袂，白馿鸣亦恋花骢。触邪暂立龙墀下，儤直将归凤阁中。大尹相逢凭仗说，官高不敢寄诗筒。
遥思锦水会荀陈，共指棠郊忆卧云。青眼虽然蒙望我，丹心不觉恨输君。离情杳杳三千里，老病厌厌八九分。唯待急征同赴阙，一时得见向溪𣸣。
蓝田王顺升仙处，白傅曾题似更稀。野客暂游期欲住，山禽何事叫思归。称心不独烟霞媚，适口仍逢笋蕨肥。两日正当寒食日，家园忘却有芳菲。
棠树抡材过礼闱，孤寒得解更光辉。进身喜逐贤侯表，裹足愁分老母衣。千里冬残伤独去，一家春尽待荣归。头方念尔还如我，到阙何人许扣扉。
出入宫闱侍从官，再过林下信温颜。朝天驻足因临水，驰驲回头入望山。捧诏正当趋桂殿，寄诗那忽到松关。老来诗思尤枯竭，莫怪阳春不旋还。
君移棠树民皆喜，我住东郊却懒夸。拙性怕逢诗债主，病身愁见酒雠家。郢词温润如丝雨，蜀纸鲜明似绮霞。况是已经仙手和，点头空使角冠斜。
蜀出多才信不虚，淹翔犹未佩银符。民间惠爱应长有，马上歌诗岂暂无。休话卜邻来草泽，即看得路去蓬壶。申湖公暇闲游地，贺监何须说鉴湖。
宪府吾皇注意偏，君今应诏合居先。蛾眉班缀千官上，廌角威扬万乘前。贵戚望风从此日，贫交披雾是何年。难忘枉驾相辞处，草屋门开雪满天。
绣衣不间薜萝衣，春暮嘉川入咏思。忆我茅庐欹枕处，当君骢马着鞭时。展眉喜近龙头境，回首伤遥鹤发期。从此亲题山馆里，多情顿掩浪仙诗。
天上书先梦里传，到施仁政减春寒。尚虚鳌岭神仙任，暂作龙门父母官。愁闷岂惟增假寐，笑谈直恐绝真欢。不缘潦倒长相逐，免得离情有万端。
野人禅客合相陪，渐老诗心亦共灰。朱草阶前容不去，白莲堂上喜频来。地形各占幽深境，天产俱为散逸材。犹恨东郊西寺远，闲门难并水边开。
取次升沈论等差，云霄独不忘泥沙。常流对面如千里，密友终身似一家。魂梦因君游辇毂，书题为我寄烟霞。仲容到日还应说，半纪相思两鬓华。
蹇馿并跨引羸僮，两地迢迢谒至公。才力互相鹦鹉敌，交情深与鹡鸰同。薛能诗在僧楼上，张祜名题酒肆中。到日知君寻赏处，醉吟还可继遗风。
遥为坊民贺一方，寿星偏去照光芒。解携朋友龙三处，随侍儿孙雁两行。芳草路中车突兀，落花风里旆悠飏。眠云客恨难陪从，空遣吟魂倍惨伤。
一种皇华觐紫宸，文资换必异常伦。随轩已有三茅客，下榻宁无两制人。清洛听应移足懒，碧嵩看想转头频。他时乞得休官后，莫负前言作善邻。
村落秋穷兴莫穷，黄花红叶照衰容。时平转称千般巧，年长仍添一倍慵。林下携筇闻远水，洞中欹枕见前峰。与君邻里何相似，来往人多是老农。
敢学宣尼叹道穷，闲心何处不相容。交朋尽笑龟蒙散，邻里偏谙叔夜慵。晚吹清泠雕万木，残霞红澹映三峰。为怜今岁于中稔，欲遣儿孙亦务农。
令威兄弟涉烟波，谏署人教到薜萝。毛比君情犹恐少，格如我性不争多。相呼似说冲霄意，对舞初闻击壤歌。仙术无能骑谢去，青云未免阻闲过。
年来暂屈佐元戎，富贵真宜在蕊宫。性洁耻分钱子母，时清懒话剑雌雄。公心似水逢形鉴，和气如春触物融。莫道州民俱受赐，好诗遍得有谁同。
花骢出蜀瘦行难，急诏乘轺定峻迁。清雪人如辞父母，白云客似别神仙。堪晓望晴霞烂熳，伴宵征暑月团圆。寄语集贤孙大谏，莫嫌未和旧诗篇。
草堂高迥乐郊东，西望搘筇景莫穷。山水城池云叶里，管弦楼阁雪花中。须知应瑞因仁政，不独呈祥自帝功。太守多才又多暇，唱酬翻怯见诗筒。
暂拥红旌到郡新，相知情似旧交亲。尽惊慷慨山河主，忽访支离草泽人。苏径让惭扬绣袂，溪桥迎喜整纱巾。留诗中贵仍挥翰，双美应难继后尘。
玉韵重听倍爽神，银钩忽睹更躬亲。郡侯喜是风骚主，野客惭为唱和人。积雾曾侵红绣旆，异香犹惹白纶巾。两篇箧里贞珉上，频拂看宁有蠹尘。
使君悮访乐郊民，顾我何由得暂亲。茜旆动驱千百骑，茅亭才著两三人。旋烧陆羽烹茶鼎，忙换陶潜漉酒巾。可爱水边松竹上，数朝犹自有香尘。
虽喜乘骢到水村，却愁诗敌势难亲。平生未竖降旗客，临老将为弃甲人。豸角勇无心害物，鸡皮怯有汗沾巾。数篇勉和情枯竭，潦倒词锋息战尘。
莫叹三山隔五云，建昌境好说纷纷。虽然尚作贫才子，犹免潜呼老使君。远逐朱轮输雁阵，闲亲画舸羡鸥群。棠郊独恨分携后，高论何时得再闻。
清嫌水有不清泠，闲拥朱轮扣掩扃。乐广喜披溪上雾，戴逵惭认月边星。高情称就云为幕，雅咏宜镌石作屏。竹里小亭从此后，因君堪号降贤亭。
阌乡右邑有吾亲，河上茅亭结构新。五老分明为北里，三峰咫尺是西邻。儿孙不厌闲游客，鸥鹭偏谙醉主人。彼此眠云相隠梦，从今应更往还频。
将从两蜀下三湘，清世那忧道路长。杖屦虽然游自在，旌旗宁免别凄凉。召公化实宜歌咏，谢傅诗尤愧发扬。愿得德星归未动，光芒依旧照毫芒。
携得筇枝背得琴，欲浮蜀浪陟吴岑。本期胜境酬双眼，却恨虚名阻片心。出似蓬飘宁免醉，住如匏系不妨吟。重酬雅咏重思想，太守相留意最深。
履历三朝五十春，坐棠难见辍元臣。分茅已是无双将，折桂兼为第一人。郡邑暂时劳抚恤，华夷克日望陶钧。下车未暇求民瘼，先向东郊访隠沦。
分符不独得民夸，玉署清华有棣华。重耳山河初作主，阖闾宫阙旧为家。风飘楼阁高低乐，日照池塘上下花。多谢到州农未劝，双金先沐寄烟霞。
溪上闲居四十春，春溪兰珮蕙为绅。自知吟咏非经济，谁道机谋学渭滨。三尺焦桐胜面友，数家老叟是比邻。少年多谢携诗什，来访疏慵潦倒人。
行装堪入画何如，马更羸于到任初。棠树喜抛州部籍，兰台宜掌国图书。草芽绿未侵官道，柳眼青先近帝居。愿共耀卿来旧地，飘缨拥旆过吾庐。
瑞雪祥云见盛时，功轻苦雨谩霏霏。坠来虽作天花瘦，消去偏滋垅麦肥。太守登楼飘绣袂，幽人出户混麻衣。邻封愿得还如此，免说秦饥与晋饥。
花骢秋健绣旗开，渐远棠郊近帝台。耳目紧官终拜去，股肱雄镇暂迎来。两州将相为交代，三径渔樵阻接陪。犹赖雅章留刻石，时时闲看拂尘埃。
旌旗如火马如风，十二峰前去少同。锦帐选抡为漕使，绣衣交代是家翁。蛮儿亦在提封内，神女犹居畏爱中。好继金陵丁太尉，留题尽著碧纱笼。
功名不独世推降，五福天钟更少双。倚注即看宣几杖，休闲唯待让旌幢。家园到想倾金箧，御宴迎应倒玉缸。重过嵩山定回首，白云深锁旧吟窗。
三朝元老状元稀，乞赴彤庭诏便依。金鼎位高将正拜，璧田家近恐妨归。殊恩每过莓苔径，别泪偏沾薜荔衣。从此征车东去后，甘棠风物减光辉。
杜牧科名李贺曹，初官花幕莫辞劳。年颜不似诗情老，公器还如酒户高。我称卧游蓝碧嶂，君宜立近赭黄袍。雅章酬晚惭慵拙，吟社何人与破逃。
此去知君免叹嗟，荐章先已到京华。宾筵沉滞才虽久，仙省遨游路不赊。绿映酒旗村店柳，红迎诗笔御园花。几多祖席棠郊外，马上回看日已斜。
召棠阴里邵梅仙，守选南归路七千。辛苦已伤过岭外，别离那忍向花前。到京店舍逢新火，度越封疆入瘴烟。相顾与君头尽白，不知后会是何年。
弃𦈡东入武牢关，帝里经年岂是闲。鶂退暂知淹凤藻，鹏残即看上鳌山。讨论想慰门人意，谈笑应开翰长颜。唯我块然谁共处，终朝门掩竹林间。
长安春色自依依，大命移应地不知。蔓草已迷双凤阙，千花犹照九龙池。岂无东合开今日，尚有南山似旧时。一月悠悠游不足，青门欲出步迟迟。
操麾授钺器纵横，尽说长城指顾成。岳既孕灵偏有意，天何促寿太无情。明堂欲建栋梁折，巨海将浮舟楫倾。未得四旬余四载，龙旌不觉变铭旌。
却为虚名动叹嗟，难如云鹤转天涯。两川尚阻寻三友，四海空传是一家。白发无多残岁月，青城何限好烟霞。此生不遂闲游去，蜀魄巴猿恨莫夸。
从军重叠继家声，雅称风流旧信灵。功业即看辉圣日，科名先已应台星。丝蚕地说连河朔，戎马尘闻近虏庭。正是穷秋雨多际，不堪回首向郊坰。
风流官职称红莲，花发多同太守筵。绿醑十分倾玉斝，清商一部列金钿。池塘闲咏陪灵运，楼阁时登异仲宣。更想清明倚公暇，栖岩万固到应偏。
知韫才能负壮心，莫嗟作尉尚湮沉。幽求起去登台席，居易征来入翰林。望气台边桑柘密，弃𦈡关畔水云深。怜君况是征君后，闲拟秋凉策杖寻。
从前宰字绝文词，喜遇今来并有诗。封禅榜偏推凤藻，陶镕笔肯转稽迟。讼庭任静犹忘寐，文会虽忙不后期。莫怪林间强酬和，一般民最受深知。
鸳鸿出宰去如何，莫为辞亲发浩歌。淹抑暂因民制锦，骞翔终预帝搜罗。樽前老泪流虽尽，林下离肠断已多。却羡使君为旧友，公余开宴日相过。
有何辛苦有何愁，个个林间尽白头。细叶累巢花影暖，微虫共食竹阴秋。清音岂许黄鶑伏，素羽曾教白鹭羞。唯尔鬓毛应似我，相逢不用话因由。
东观刘郎一古儒，等闲简帖类经书。论交不弃如云客，并马常容似雪馿。蝴蝶梦魂知有据，凤凰诏命想无虚。翻愁旦暮西垣去，难伴王维宿直庐。
名僧高隠尽修行，人说吾师最出群。新向天台承帝泽，便朝梁院谢明君。几程烟水趋丹阙，一院杉松锁白云。却泛轻杯旧山去，石桥秋月会声闻。
雨霁遥空木落时，危亭南望倍依依。白莲旧社人离久，丹阙经年信去稀。入观夜堂江月满，挥松秋殿昼灯微。林中自有吾庐在，请益终期海上归。
华林仙野近南昌，闻说幽奇景异常。竹翠松寒笼药圃，水清山秀绕书堂。词登科第名尤振，恩表门闾道愈光。我恨方为簪组累，莫同吟啸白云房。
诏恩分务许优闲，肯借留都獬豸冠。名宦傥来空扰攘，丘园归去好盘桓。醉游春圃烟霞暖，吟听秋潭水石寒。退傅况兼为隠伴，红尘那复举头看。
学道探玄务谷神，薜衣疏野见明君。暂来北阙利名地，归去旧山鸾鹤群。洞壑深藏尘外士，冠裳不系岭头云。赤城千仞幽居处，夜籁秋猿枕上闻。
千官簪笏俨成行，春逐銮舆出建章。丹凤案明分曙色，绛纱袍暖起天香。旌旗影里陈方物，金石声中举寿觞。可惜龙墀立班处，刘生独自卧清漳。
六月岩崖似九秋，兴公辞赋好淹留。杉松迤逦连华顶，钟磬依稀近沃洲。枕水古碑卿相撰，拂云新刹帝王修。高僧尽解飞金锡，谁是当年白道猷。
玉坛三级接秋空，此是仙家第几重。羽客有时来驾鹤，王人无岁不投龙。微吟海月生岩桂，长啸天风起涧松。司马先生何处去，篆碑犹有白云封。
晚滩如雪起沙鸥，咫尺姑苏亦胜游。逸势泻归沧海远，冷声分作太湖秋。葑田几处连僧寺，橘岸谁家对驿楼。鲁望不存无可语，片帆中夜渡清流。
贝阙琳宫紫雾深，凤凰仙乐尚愔愔。鼎湖往事三千载，石笋青春一万寻。挺立不教凡草长，削成应免俗尘侵。霓旌绛节知何处，空有莲花送好音。
薜荔无因挂一毫，化工镌削亦应劳。圭形直指明河落，桂影遥分涨海涛。发地五千何足贵，去天三百未足高。轩辕辙迹今犹在，斗上丹枕着羽袍。
文章篆籀久传芳，灰志禅门道愈光。丰镐有心营宝刹，潇湘无意卧云房。陶情早著诗千首，混俗何妨酒百觞。若许宗雷重结社，愿持香火学空王。
能名浄行达理闱，振锡携瓶出翠微。恩重冕旒曾召对，情高云鹤却同归。会思莲社寰中结，杯泛潮风海上飞。不是清时未陈力，便堪随去扫岩扉。
秦关百二山河固，陕服城𬮱控此中。别构栋梁成爽垲，俯观竹树立青葱。虚檐豁敞迎朝日，曲槛萦回带晚风。登眺自欣襟带地，万方辙迹坦然同。
旌阙书亭焕水乡，四时烟景似沧浪。玉浆寒色连莎砌，金障秋阴覆草堂。田里从来应逊畔，儿孙游戏亦成行。吾君孝理风天下，谁识讴歌缀乐章。
银阙琳房视草余，龙门岑寂断轩车。彩毫闲试金壶墨，青案时看玉字书。王令风流希谢傅，子云词赋敌相如。琼枝不见萧斋晚，蕙草烟微度绮疏。
陆羽泉边倚瘦筇，参差台殿映疏松。五天讲去春骑虎，一钵擎来昼伏龙。像阁磬敲清有韵，苏庭云过静无踪。相逢多说游方话，知老灵山第几峰。
栽培终得近天家，独有芳名出众花。香递暖风飘御座，叶笼轻霭衬明霞。纵吟宜把红笺襞，留赏惟张翠幄遮。深觉侍臣千载幸，许随仙仗看秾华。
天苑清尘宿雨收，翠华观稼庆盈畴。气和玉烛成丰岁，露冷金茎凛素秋。日丽鲜原平杳杳，烟含嘉谷郁油油。共知省敛敦农事，信史腾芳纪圣游。
善苗栖亩昭灵贶，禁苑鸣銮值素秋。敛籍神仓符礼本，采诗良耜庆农收。宴开云幄皇慈洽，日驻天衢睿赏留。千载逢辰增岳抃，清尘叨从属车游。
水萤光淡晓色寒，庭除索寞星河残。清樽酒尽艳歌阕，离人欲去肝肠绝。露荷香散西风惊，征车渐远闻鸡鸣。深闺从此泣秋扇，梦魂长在辽阳城。
一从洛邑移秦甸，三见东郊绽早梅。莲府昼闲铃合闭，柳营春暖射堂开。斋坛首冠惭诸将，相印兼营接上台。何事燕公轻仗钺，却言分阃是麤才。
曾读前书笑古今，耻随流俗信浮沉。终期直道扶元化，敢为虚名役片心。默坐野禽啼昼景，闭门官柳长春阴。世间事了须先退，不待霜毛渐满簪。
南国江山五十州，星郎从此播芳猷。诗穷雅道皆清唱，官重名曹未白头。望断蛮村烟树远，吟残岭月海风秋。三年政满迎丹诏，谏署重膺仄席求。
官路时风渐识情，一悲前计远愁生。深秋寒气侵灯影，半夜疏林起雨声。县印终年拘吏役，烟蓑何日避浮名。穷通休问巢莲骨，大抵无徒是至清。
风骚高处谢知音，公退何妨纵野吟。弱柳不能牵别恨，片云应念识闲心。沙平古岸春潮急，门掩残阳暮草深。凝望江皋动幽兴，数声钟磐出西林。
背窗寒烛影沉沉，楚客乡思欲不禁。板阁漏残人自远，水萤光淡夜方深。牢愁闻雨眠疏屋，归梦随云彻故林。忆著烟村旧风景，柿红时节又鸣砧。
雨蒙村落野梅黄，茅阁长吟水汽凉。幽鸟远声来独树，小荷疏影占前塘。闲心终不忘鱼钓，澹水真宜习老庄。报国自知无世用，烟蓑何日卧清漳。
轺车南去咏江天，闲忆群贤倍黯然。御水莎青孤立鹭，宫槐烟冷数声蝉。石渠吏散帘风静，凤阙云归霁景鲜。幽致不知何日共，思君唯赋帝京篇。
春雨萧萧寒食天，远行犹在楚江边。人思故国迷残照，鸟隔深花语断烟。薄宦未能酬壮节，良时空自感流年。因循未学陶潜兴，长见孤云倍黯然。
春尽江天景寂寥，思乡还共楚云遥。林花经雨香犹在，堤柳无风絮自飘。水国独惭临县邑，烟郊争合负渔樵。青梅时节迟归计，且逐余芳𣨼酒瓢。
不爱簪裾陪盛列，终年深隠养天机。静闻风雨眠渔艇，闲称林泉挂道衣。门接水村多野色，鹤当莎径立残晖。高吟幽赏无羁束，始觉趋时事事非。
吟情自觉都无趣，况复离居感物华。厌读群书寻野径，闲收落叶煮山茶。烧残寒菊花犹在，霜过香橙味转加。因想前期重搔首，不堪秋思极长沙。
因晴每日向吟台，纵目山城景象开。白鸟静投沙浦去，落花闲逐野泉来。客愁已被杨烟染，春色难甘蜀魄催。看即流芳无处问，但将余兴𣨼黄醅。
水国淹留岁月空，云山东去阻千重。欲令遥夜春愁薄，须赖黄醅腊酒浓。南浦有潮舂栅锁，西窗无睡怯岩钟。谁家几点畬田火，疑是残星挂远峰。
志高长说耻凫趋，岁晏园林恋隠居。陋巷自甘栖短褐，侯门终不曳长裾。夜吟雪屋冥搜句，春结烟蓑老钓渔。为我红尘偶为吏，近来还寄绝交书。
慵趋大厦恋山薇，立志由来与世违。溪上有时逢静钓，雪中长日掩闲扉。自知天爵高人爵，不爱朝衣换布衣。我逐浮名任飘泊，清泉难得共忘机。
江天物候潜衰变，气爽初疑夏景余。雨渍乱苔侵古壁，风飘红叶满荒渠。晚云连岳幽藏寺，秋水澄江静见鱼。昔岁一鸣无所恨，绿槐金蕊任萧疏。
笠泽渔人高节奇，白头犹自著蓑衣。吟过竹院僧留宿，钓罢烟江鹤伴归。花落砌边春雨歇，酒醒林际夕阳微。中朝名士皆知己，多说东来信亦稀。
唐室空城有旧基，荒凉长使后人悲。遥村日暖花空发，废苑春深柳自垂。事著简编犹可念，景随陵谷更何疑。入梁朝士无多在，谁向秋风咏黍离。
重城萧寺虽留滞，野鹤由来性本闲。寒磬终宵鸣竹院，虚窗尽日对秋山。旋移怪石资吟赏，应有孤云共往还。自笑红尘成底事，幽期长是负松间。
荐承丹诏抚雕残，适值年丰万井安。旧职尚兼黄阁贵，前驱新拥碧油寒。静怜风竹经宵听，老爱山云尽日看。魂梦不知关塞外，有时犹得到金銮。
渭水苔矶阻旧游，梦回空馆却凝愁。一声江笛巴云暝，半夜山风楚树秋。星落古池孤影动，灯摇疏壁冷光幽。迟明不寐空搔首，踪迹何由得狎鸥。
绿鬓年来已渐雕，旧游芳草路迢迢。山横远翠疑歌黛，柳拂轻梢认舞腰。秦甸梦回空有恨，洛城吟断独无憀。斜阳更上高楼望，始觉离情一倍饶。